text: 1Chaypitas nacionchru mandagtas jinaman marcacunachru mandagcunatas cäsucurcänanpag yarpachiy. “Cayta u wacta rurashun” niptinsi capäcuchun “Äri” nir chay ali ruraycunata rurapäcunanpag. 2Yangacagpita ama pipitas rimapäcuchunchu lutanta, ni capäcuchunchu imapitas magapacuyagga. Antis capäcuchunga manshucama jinaman cuyacugcama pipag maypagsi. 3Noganchis unayga caynuymi caranchi; gotaracamam, mana fisyuynagcamam, mana cäsucugcamam, pantacasham, ima-aygachrüsi juchalata ruragcamam, shongonchi munanganta ruragcamam, lutanta pinsiagcamam, chregninacugcamam, jucwan jucwansi chriquinacuyagcamam. 4Nätan Salvacug Diosninchim cuyapämarlanchi musyarachimanchi lapan runatas cuyayanganta. 5Payga manam alita rurag cashachu Salvamasha canchi. Antis cuyapämarlanchim, maylamasha canchi lapan juchanchicunapita, jinaman Santu Espirituwanmi muyuyächimanchi ali runaman. 6Paytaga alisca alitam gomasha canchi Salvamagninchi Jesucristopa. 7Diosga cuyapämarlanchim mana juchaynagpag ricamasha canchi. Chaymi cananga shuyacuyanchi imaycamas paywan cawananchipag nimänanchita. 8Cay niyangagcunaga razoncagmi. Chay ningagcunata imanuypanuysi yachrachiy Diosta chrasquicushacunata. Chayga lapan runacunapagsi alim. 9Ama gotaranuyga, yanga ninacurcaychu caycunapita; unay awillunchicunapa jutincunapita, jinaman Moisespa waquin isquirbishancunapita. Chaycunapita yanga ninacuyayga manam imachrüsi yanapämanchichu. 10Pisi gamcunachru chay ninacuycunawan raquicächigcunataga juc u ishcay cuti tantiachiy jinacayta mana cäsucuptinga gargariy. 11Chayga juchalata rurarmi ogracasha cayan. Chay juchalanpitam nina wayichru cachun nishas cayan. 12Artemaswan Tïquicotam cachrayämü. Paycuna chraramuptinga jucla aywamuy Nicopolista tincunanchipag. Chaychrümi cayta munayä tamya wichanga. 13Demandacunachru washacug Zenasta, jinaman Apolosta camaripuy, willapacurcaptin mana imas pishipänanpag. 14Nätan chay cayangaychrüga Diosman yupachicug-mayinchicuna alicagta rurapäcuchun, imalas wanay captin yanapänacurcänanpag, nätan imatas alita rurayar capäcunanpag. 15Lapan nogawan cagcunam aparcayächimushunqui salüduta. Chaychru cuyamagninchi Jesusman yupachicug-mayinchicunata saludayulay. Dios cuyapälar ima-aygachrüsi yanapapäcushunqui lapaytas. Chaynuy cachun.


c: text/html

text: 1Davidqa kay takiyta Tata Diosmata yupaycharqa, maypachachus Tata Diosqa waqaycharqa Saúlpa makisninmanta jinataj enemigosninmantapis chaypacha. 2Kay jinata nerqa: «Qan, Tata Dios pakakunay chhanka kanki, jark'akuwajniy, kacharichiwaj Diosniytaj. 3Diosníy, Qan kanki pakakunay chhanka, jark'awajniytaj, atiyniykiwan salvawanki, alto patapi sumaj pakakunaytaj. Qanlla salvawarqanki sinch'i maqanakumanta. 4Qanqa, Tata Dios, yupaychanapaj jina kanki. Qanta qhapariykamojtiy, enemigosniymanta salvawanki. 5»Wañuypis ch'ipaykukuspa apakapuyta munarwarqa; Mayu yakus jina manchayta mancharichiwarqa. 6Wañoyqa ukhu pachaj waskhasninwan ch'ipaykuwarqa. Wañuypa tojllampi rikhurerqani. 7Tata Diosta wajyakorqani, may llakiyniypi kashaspa, Diosniymanta yanapata mañakorqani, Paytaj templonmantapacha uyarimuwarqa, qhaparikusqaytaj ninrinman chayarqa. 8»Chaypacha jallp'aqa sinch'ita kharkaterqa, cieloj cimientonkunataj kharkaterqanku; Tata Diospa phiñakuyninrayku kuyuchisqa karqanku. 9Senqanmantaqa q'oshñi llojsimorqa, siminmantataj tukuy imata q'olaj nina llojsimullarqataj, k'ajarishaj nina brasataj t'akarikamorqa. 10Cielota khallarpariytawan, Payqa urayk'amorqa. Manchay yana phuyupitaj urayk'amorqa karqa. 11Uj lijrayoj querubinman lloq'aykuspa, wayraj lijrakunampi jina phawarqa. 12Pakaykukorqataj sinch'i laqhayayta muyuynimpi, yanayarishaj yaku phuyu chawpipi. 13Uj sinch'i k'anchay ñawpaqenmanta llojserqa, phuyumantataj k'ajarishaj nina brasakuna, granizo jina t'akakamorqa. 14»Patapi kaj Diosqa, janaj pachamanta qhon qhon jina parlayninta uyarichimorqa. 15Flechakunanta, lliuj lliujninkunatawan kachaykorqa, enemigokunaytataj tukuynejman ch'eqeracherqa. 16Tata Diosniy, k'amiyniykiwan mama qochaj ukhun rikhurimorqa; Sinchi samayniykiwantaj kay pachaj cimientokunapis rikhurirparillarqataj. 17»Patamantapacha Diosqa makinta jaywamuwarqa; chay jina ukhu mama qochamanta orqhowarqa. 18Chay jina atiyniyoj enemigoykunamanta salvawarqa, chejnikuwarqanku chaykunamantawan, noqamanta aswan kallpayoj kajkunamanta. 19Sinch'i llakiypi kashajtiy, maqaj wakiykuwarqanku; chaywampis Tata Diosqa yanapawarqapuni. 20Mat'iykushawarqanku, chay enemigoykunamanta kacharichiwarqa, noqata munakuwasqanrayku. 21Tata Diosqa allin kawsasqayman jina t'inkata qowan, llimphu purisqayman jinataj qopuwan. 22Noqaqa Tata Diospa ñanninta qhaterqani; mana jayk'ajpis Diosniymanta karunchakunichu. 23Sonqoypi kashan tukuy nisqawasqanqa. Ni jayk'ajpis kamachisqanmantaqa karunchakunichu. 24Paypa ñawpaqempi mana pantaspa purerqani; sajra ruwaymanta waqaychakuni. 25Chayrayku Tata Diosqa t'inkata qowan allin ruwasqayrayku, Paypa ñawpaqempi llimphu sonqoyoj kasqayman jina. 26»Qanqa Tata Dios, khuyakojtaqa khuyallankitaj; cheqan runawampis cheqanllataj kanki. 27Ch'uwa sonqoyojwanqa ch'uwa sonqollataj kanki. Millayta ruwaj runamantajrí phiñakuyniykita rikuchinki. 28Llamp'u sonqoyojkunata Qan salvanki, uma oqharejtarí k'umuykachachinki. 29Qan Tata Dios, kawsayniyta k'anchaykuwanki. Qan Tata Dios, laqha kayniyta k'anchaykunki. 30Yanapayniykiwan enemigoyta atipasaj, Diosniywantaj may chhikachaj perqastapis wasaykusaj. 31»Diospa ñannenqa cheqanmin; Tata Diospa nisqanqa atienekunapaj jinapuni. Dios waqaychanpuni Paypi tukuy atienekojkunata. 32Pi diostaj kanman Tata Diosmanta aswanri? Waj dios kanmanchu chhankapi jina pakakunanchejpaj? 33Dioslla noqataqa kallpachawan. Paylla ni pejpa k'aminanta kawsachiwan. 34Paymin tarukaj jina phawachiwan; Orqo patapi sinch'ita sayachiwan. 35Paymin maqanakupaj sumajta yachachiwan. Paymin kallpata qowan broncemanta arcota mat'itanaypaj. 36»Qan waqaychawanki, salvawankitaj; k'acha kayniykiwan jatunchawanki. 37Ñanniyta pichapuwanki, chakiy ama llusk'anampaj. 38»Enemigoyta qhatiykorqani taripanaykama; tukuyninkuta phirisparaj kutimporqani. 39Tukuyninkuta phiriykorqani amaña ujtawan jatarinankupaj. Chakiy uraman wañusqa urmarqanku. 40Qan kallpachawarqanki maqanakupaj. Enemigoyta ñawpaqeypi k'umuykachacherqanki. 41Enemigoyta ñawpaqeymanta ayqecherqanki; ajinamanta chejnikuwajkunata pampachararqani. 42Yanapata mañakorqanku, nitaj pipis yanaparqachu; Tata Diosta wajyakorqanku, paytajrí mana uyarerqachu. 43Wayraj apanan ñut'u jallp'ata jina paykunata phirerqani. Ñan patapi t'uruta jina paykunata sarurparerqani. 44Ashkha runakunawan maqanakupi kashajtiy, Qan librawarqanki. Suyukunata kamachinaypaj churawarqanki, mana rejsisqay runakunataj sirviwanku. 45Uyariwaspa, usqhayta kasuwanku; karu llajtayoj runakunapis misk'ita parlaykuwanku. 46Karu llajtayoj runakuna q'ewarakunku; pakakusqankumanta kharkatitispa llojsimunku. 47»Jatunchasqa kachun Tata Diosqa. Waqaychawajqa bendecisqa kachun. Jatunchasqa kachun salvawaj Diosneyqa. 48Diosqa noqaman kutikuwan. Payqa waj llajtakunawan kasuchiwan. 49Enemigoymantapis Pay salvawan; contraypi oqharikojkunamanta aswan pataman churawan. Qan Tata Dios, maqanakuta mask'aj runakunamanta salvawanki. 50Chayrayku suyukuna ukhupi yupaychayki; sutiykita yupaychaspa, takirisaj. 51Qanqa ajllakusqayki jatun kamachita may chhika kutita atipayta yanapanki; munakuywampuni Davidta, miraynintawan wiñaypaj waqaychanki.»

robotstxt: allowed

filter: keep


text: 1Jesusman yupachicugcunachru noga mandagmi isquirbiyämü cay cartata, alisca cuyashä Gayopag. Gamtaga Gayo lapan shongöpam cuyag Jesusman yupachicug-mayï captiqui. 2Chaymi nogaga gampag manacuyä Diosta, ima-ayga rurangaychrüsi pay yanapäshunaypag, nätan Diospag ali cayangaynuy ima-ayga gueshya cuerpuyta mana charishunaypagsi. 3Nogaga aliscam cushicusha cä Diosman juc ishcay yupachicug-mayinchicuna razoncag willapa ningannuy cawayangaypita willaparärimaptin. 4Nogaga aliscam cushicü razoncag willapa ningannuy wamräcuna cawapäcunganpita mayacur. Chaynuyga manam imas cushicachimanchu. 5Cuyashä Gayo, alitam rurayanqui Jesusman yupachicug-mayinchicunata ima-aygachrüsi chaynuyla yanapar. Mas alitaran rurayanquis carupita shamugcunata yanaparniquiga. 6Chaynuy alisca cuyacug cangaypita, cay goturarcayangäman chrarärimurmi willaparäriman. Paycunataga yanapayuy ima-aygachrüsi Diosta servircayaptinga, aywananta aywapäcunanpag. 7Paycuna maytas chaytas purircayan Jesucristopita willapacurcayarmi. Paycunataga Diosta mana chrasquicushacuna manam yanapapäcunchu. 8Chaymi noganchiga paycunata yanapachwan ima-aygawansi. Chaynuy rurarga noganchis Jesuspita willapacugcunapa yanapacugninmi canchi. 9Nogaga jucpulanmi isquirbimurä juc cartata Jesusman yupachicug chaychru gotucagcunapag. Jinarcurshi Diotrefesga mana munanchu nogacuna nipäcungänuy cawayta. 10Chaymi aywaramurga niyushag nogacunapita chay lutan manacagta rimayanganpita. Manam chaylatapischu ruransi, jinaman Diosman yupachicug-mayinchicunatas paycagman chrapäcuptin manash chrasquiyta munanchu. Nätan waquin chrasquï munagcagtaga amachayantagshi, jinacayta chrasquiräriptinga paycunawan mana masta gotucapäcunanpagshi gargoyan. 11Cuyashä Gayo, ama imatas yachrapaychu chay lutan ruraynincunata, antis rurayga alicagta. Pi maysi Diospa runancagga alitam ruran. Nätan Diospa mana runancagga lutantam ruran. 12Lapan runacunam Demetrio ali canganpita rimapäcun, nätan chaynuy cawayan razoncag willapa ningannuymi. Nogas alim cawayan nïmi paypitaga, nätan gamga shumagmi musyayanqui mana casqui rimag cangäta. 13Alisca chraninran cayan gamta ninä, nätan manam cay cartachru isquirbimuyta munächu. 14Antis cananpita manas alä unaytam aywamuyta munayä ricagniqui, chaychrümi rimashun lapanta. 15Chauraga Dios yanapäshunqui ali cawayta. Caychru cag reguenacuyninchicunam aparcayächimushunqui salüduta. Chaynuytag nogapitas saludayulay lapan reguenacuyninchicunata. Chaylam.


text:
Shinzo Abe
Shinzo Abe, (Nihun simipi: 安倍 晋三 Abe Shinzō), sutiyuq runaqa,(*21 ñiqin tarpuy killapi 1954 paqarisqa Nagato llaqtapi - ).
2012 watamanta ñawpaq kuti Nihunpa Uma kamayuqnin karqan.
Tayta: Shintaro Abe; Mama: Yoko Kishi
Ñawpaq warmi: Akie Abe
Wawakuna:
Yachaywasi: Seikei High School
Qillqaqkuna[llamk'apuy | pukyuta llamk'apuy]
- Kastilla simipi:
Inlish simipi:
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Shinzo Abe.
- (Nihun simipi):


text:
Pasupakuy
- Chiwanku nisqaqa huk sut'ikunayuqmi; Chiwanku (sut'ichana) rikuy.
Pasupakuy, [1] yuraqkunka suksu, chiwanku, icha ch'iwanku (Turdus albicollis) nisqaqa huk takiq pisqum, suksum, Urin Awya Yalapi (Arhintina, Brasil, Ikwadur, Kulumbya, Winisuyla, Piruw) kawsaq .
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
- ↑ pdf.usaid.gov Pasupacui r. 53 (pdf)
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Pasupakuy


text: 1Diosníy, chaninchapuway, mana khuyapayakuq runamanta amachaykuway, mana chanin llulla runamanta hark'aykuway. 2Qanmi Diosniyqa waqaychawaqniyqa kanki. ¿Imanaqtintaq wikch'upuwanki? ¿Imanaqtintaq ñoqari llakisqa purishani, awqaykunaqpas sarunchasqan? 3K'anchayniykita cheqaq-kayniykitawan mast'arimuy, chaykuna pusawachun, ch'uya orqoykiman chayachiwachun, maypichus tiyasqaykiman apawachun. 4Diosníy, chaypachan altarniykiman chayasaq, chaypin arpata tocaspa yupaychasqayki, Diosníy, qanmi mayta kusichiwanki. 5¿Imaraykutaq llakikushaniri? ¿Imaraykutaq hawapi-ukhupi sonqoyoqri kashani? Diosta suyakusaq, paytaqa yupaychasaqraqmi. ¡Payqa Diosniymi, qespichiwaqniymi!


text: 1Mosqoypi jina ujtawan rikullarqanitaj uj runata midina q'aytuta jap'ishajta. 2Chantá chay runata tapurerqani: Maymantaj rishanki? nispa. Paytaj kutichiwarqa: Jerusalén llajtata midej rishani, yachanaypaj sayt'unman, anchonman ima mashkhachus kasqanta, nispa. 3Chantá noqawan parlasharqa, chay angelqa riporqa, waj angeltaj payta taripaj jamorqa, 4nerqataj: Usqhayta chay waynaman nimuy: Watejmanta Jerusalenpi tiyakullanqankutaj may chhika runas, nispa. 5Tata Diosqa nin: Chaywampis, Noqa kikiy sayaykusaj Jerusalenpa muyuynimpi nina perqa jina, kikin llajta chawpipitaj jatun kayniypa k'anchayninta rikuchisaj, nispa nin Tata Diosqa. 6Tata Diosqa nillantaj: Noqamin qankunata tukuynejman ch'eqeracherqaykichej. Kunantajrí niykichej: Usqhayta ayqekuychej jaqay wichaynejpi kaj nacionmanta. Maymanchus presos apasqa karqankichej, chay Babiloniamanta ayqeychej, pikunachus ñawpajta Sionpi tiyakojkuna. Noqa Tata Diosmin chayta nini. 8Tukuy Atiyniyoj Tata Diosqa kayta willanaypaj kachamuwan, tukuy imasniykichejta ch'uskirasorqachej, chay nacionespa contrankupi: Pillapis aylluyta llankhaykojqa ñawi papaytapis llankhaykunman jina. 9Chayrayku Noqa kikiy contrankuta maqanakusaj, kikin wata runasnillankutaj paykunata ch'uskiranankuta nisaj. Ajinamanta yachankichej Tukuy Atiyniyoj Tata Dios kachamuwasqanta. 10Jerusalenpi tiyakojkuna, kusiywan takiychej, imaraykuchus qankuna ukhupi tiyakoj jamusaj. Ajinata nin Tata Diosqa. 11Chayta rikuspa, ashkha runas Tata Diosman chimpakamonqanku, Paytaj nenqa: Kay runasqa ayllullaytaj kanqanku. Noqataj kawsakusaj qankunawan khuska, nispa. Ajinamanta yachankichej Tukuy Atiyniyoj Tata Diosqa qankunaman kachamuwasqanta. 12Tata Diosqa watejmanta Judata jap'ikapullanqataj sumaj herenciampaj jina Paypaj t'aqasqa jallp'ampi. Jerusalentapis watejmanta Paypaj t'aqakonqa. 13Tukuy kay pachapi kajkuna ch'in kachunku Tata Diospa ñawpaqempi, imaraykuchus Payqa noqanchejman jamun may santo cheqamanta, maypichus tiyakun, chaymanta.


text: 1Eliúqa imatachus yuyasqanman jina nillarqapuni: 2Qanqa yuyankichu qampa kay nisqaykeqa cheqan kasqanta: Noqaqa Diosmanta aswan cheqan kani, nispaqa? 3Qanqa Diosman ninki: Ima dakusunki sichus noqa juchallikuni chayqa? Juchasneyqa imanasunkitajri? nispa. 4Kunanqa, chayman noqa kutichisqayki; chantaqa kawsaqesniykimanwan. 5Qhawariy cielota; phuyusqa qanmanta aswan patapi kashanku. 6Sichus qan juchallikunki chayqa, Diosta mana imananchu; may chhika juchallikusqaykipis Paytaqa mana imananchu. 7Sichus imatapis allinta ruwanki chayqa, imatataj qonki Paymanri? Paypajqa ni ima allintapis ruwashankichu. 8Juchasniykeqa qan jina runasllaman mana allintachu ruwan; allin imasta ruwasqaykipis runasllaman allinta ruwan. 9Runasqa qhaparinku ñak'arichejkunaj makinkupi, mask'ankutaj chay atiyniyojkunamanta pipis librananta. 10Jinapis mana pipis ninchu: Maypitaj kashan ruwawajniy Dios, pichus laqhallapi kashajtiy kallpata qowajri? 11Pay yuyaychawanchej, yachachiwanchejtaj, animalesmanta, p'isqosmantapis aswan yachayniyoj kananchejpaj, nispa. 12Paykunaqa qhaparikunku, Diostajrí mana paykunata uyarinchu, imaraykuchus paykuna sajra runas kanku, jatunchakojkunataj. 13Tukuy Atiyniyoj Diosqa manakaj imastaqa mana kasuta ruwanchu. 14Mana Diosta rikunichu, nishaspapis, suyakullay, imaraykuchus Payqa imastachus ruwasqasniykita rikushanña. 15Qanqa ninki Pay mana phiñakusqanta, nitaj castigasqanta, nillataj juchatapis anchata kasuta ruwasqanta. 16Chaywampis, Job, chay imastaqa yanqhallata parlashanki; anchatapuni parlashanki, mana allinta yuyaychakuspa.


text: 1Chaura Moisés isquirbingannuyla cawaypita Cristo nä jorgorarcayäshuptiquiga chaynuy alila cawarcayay. Ama yapay chay unay cawapäcungaynuyga cawapäcuychu. 2Shumag mayapäcamay, cayta niyärishay: Yapay chay señalächicuyman cutiräriptiquiga, gamcuna raygo Cristo ima-aygatas rurangan manam imapagsi välinchu. 3Yapay niyärishay: Pi maysi señalächicugcagga imanaypanuysi Moisés lapan isquirbinganta cäsucuchun. 4“Gamcunaga Moisés isquirbinganta cäsunganchipam, Dios mana juchaynagpag ricamäshun” nircayanquim. Chaynuy nirga cuyacug Cristopita nämi raquicarärinqui, jinaman Tayta Dios yanapapäcushunaytas manam munapäcunquichu. 5Nätan noganchiga Santu Espíritu yanapämasham jinaman Jesusman yupachicurmi shuyarayanchi “Nä mana juchaynagmi cayanqui” nisha cananchita. 6Chaura Jesucristowan nä cayashaga manam välinchu señalächicushasi u mana señalächicushasi. Antis väliyanga Jesusman yupachicuymi jinaman cuyanacur cawaymi. 7Gamcunaga nä alim cawarcayaray ¿pitag “Chay razoncag willapa ningannuyga ama cawapäcuychu” nirärishunqui? 8Chay jucnuyta yachrachishugniquicunaga manam gayapäcushugniqui Diospa cachramushanchu capäcun. 9Musyanganchinuysi ichic levaduralam mäsataga jacarichimun. Chaynuymi chay ichicla yachrachipäcushungaysi lapayta pantacararcayächishunqui. 10Nogaga taytanchiman yupachicuyämi, gamcuna chay lutan rurarcayangaypita tantiacurcur Diosman cutipäcunayta. Nätan chay pantacarcayächishugniquicunaga pi carsi “Cunchuchisha cachun” nisham canga. 11Jesusman yupachicug-mayïcuna, sïchush noga yachrayächïman señalächicuypita, chauraga manam chregnipasha cämanchu Israel castäcunapita. Chaynuy yachrachirga cruzchru wanug Cristota manacagpagchri ricachïman. 12Nätan chay “Señalächicuyrag” nigcunaga, antis juclam cuchuchicarärinman tänanpita, mana masta nircayäshunaypag. 13Jesusman yupachicug-mayïcuna, gamcunataga, Diosninchi jorgorarcayäshunqui Moisés isquirbingannuy cawaypitam. Nätan chaynuyga jorgorarcayäshunqui manam quiquiquicuna munapäcungaynuyla cawapäcunaypagchu, antis cuyanacur yanapänacur jucniquis jucniquis cawapäcunaypagmi. 14Nätan Moisés isquirbingancunataga lapalanta cäsucunchi juclaylata rurarmi. Chayga “Runa-mayiquita cuyay quiquiquita cuyacungaynuy” niyanmi. 15Nätan quiquiquicama algonuysi jagchrinacurga, micanacurga quiquiquicamam ushanacarärinqui. 16Chauraga cawapäcuy Santu Espíritu munangannuy, nätan ama cawapäcuychu quiquiquicuna munapäcungaynuy lutancunata rurayarga. 17Chay lutan ruray munayga contranmi cayan Santu Espiritupagga, nätan Santu Espiritus contranmi cayan chay lutan ruray munaypagsi. Chaynuy carga contram capäcun. Chaymi munanganchita mana rurayta atipanchichu chay Santu Espíritu lutan munanganchita mana rurachiptin. 18Nätan Santu Espíritu munangannuy cawapäcurga nä manam Moisés isquirbinganta cäsucurchu cawapäcunqui. 19Nätan naupatanuysi juchäcuyälar cawagga aygas regueypam capäcun. Chaycunaga cawapäcun caynuymi: warmin warminmi, u olgon olgonmi, ima-ayga ganra juchatas mana yamaypam rurapäcun. 20Imancunatas Diostanuymi ricapäcun, pitas maltam rurapäcun, jinaman cawapäcun, chregninacurcayarmi, ashlinacurcayarmi, cëlanacurcayarmi, imapitas piñäcurcayarmi, maganacurcayarmi, sentichinacurcayarmi, Jesuspita lutan yachrarcayächirmi. 21Chaypitas cawapäcun chriquicuyarmi, shincacularmi, mana yamaypa micuyarmi, jinaman ima-ayga lutancunatas masta rurarcayarmi. Naupata nipäcungagnuy yapay niyärishay: Chaynuy cawagcunaga manam Diospa munayninchru imaysi cawapäcungachu. 22Nätan Santu Espirituga yanapan pitas maytas cuyacug caytam, cushisha caytam, piwan maywansi gasila cawaytam, ima-ayga captinsi awantacug caytam, jinaman ali shongo caytam, cuyapäcug caytam, ningannuyla imatas ruraytam, 23jinaman capäcun manshucamam, amachacugcamam. Chaynuy cawaytaga manam pipa mandashansi “Ama chaynuyga cawaychu” ninchu. 24Nätan Jesucristopa runancunaga chay ima-aygatas lutan ruraycunapagga nä wanushanuymi capäcun. 25Chaura nä Santu Espíritu munangannuy cawayarga pay munangannuyla cawayäshun. 26Nätan ama cashunchu warmitucugga u olgotucugga, ni jucninchis jucninchis sentichinacurcayarga, u chriquinacuyarga.


text: 1Chaymanta Tata Diosqa Moisesta nerqa: Rispa, nimuy Faraonman: Hebreospa Diosnenqa ajinata nisunki: Kacharipuway israelita wawasniyta, rispa yupaychamunawankupaj. 2Manachus kacharinki, astawanchus paykunata jark'allankipuni chayqa, 3Tata Diosqa atiyninta rikuchispa, uywasniykita sinch'i onqoywan ñak'arichenqa: Caballosta, burrosta, camellosta, wakasta, ovejasta ima. 4Chaywampis Tata Diosqa israelitaspa uywasninkuta egipciospa uywasninmanta t'aqanqa; chayrayku israelitaspa uywasninkumanta ni ujpis wañonqachu. 5Tata Diosqa mayk'ajchus chay kananta nerqa: Q'ayapacha kayta ruwasaj, nispa. 6Q'ayantimpacha Tata Diosqa chayta ruwarqa; Egiptopi tukuy uywas wañurarqanku, israelitaspa uywasninkutajrí ni ujpis wañorqachu. 7Faraonqa israelitaspa uywasninta qhawarejta kacharqa, nitaj uj wañusqatapis tarerqankuchu. Chaywampis Faraonqa sonqonta rumiyachillarqapuni, manataj israelitasta kacharerqachu. 8Chaymanta Tata Diosqa nillarqataj Moisesman, Aaronmanwan: Hornomanta orqhospa, morq'o ushphata makiykichejpi apaychej. Chantá Moisés chayta qhallichun pataman Faraonpa ñawpaqempi. 9Chay ushpha q'oshñitaj tukuynin Egiptoman junt'aykonqa; chantá llejti onqoyman tukuspa, jap'enqa runasta, uywasta ima tukuynin Egiptopi, nispa nerqa Tata Diosqa. 10Paykunataj kikinta ruwarqanku; hornomanta orqhospa, ushphata makinkupi aparqanku Faraonpa ñawpaqenman. Chaypitaj Moisesqa Faraón qhawashajtin pataman ushphata qhallerqa. Chaymantataj runas, uywas ima llejti onqoyta jap'irarqanku tukuy cuerposninkupi. 11Yatirispis chayta mana imaynamanta ruwayta aterqankuchu Moisespa ñawpaqempi, imaraykuchus paykunajtapis tukuy cuerponkupi llejti onqoy karqa, jinallataj tukuy egipcio runaspipis. 12Tata Diostajrí astawan Faraonpa soqonta rumiyacherqa. Chayrayku Moisesta, Aarontawan mana kasuta ruwarqachu, Moisesman Tata Dios nisqanman jina. 13Chaymanta Tata Diosqa ujtawan Moisesman nillarqataj: Q'aya paqarin tutamanta jatarispa, nimuy Faraonman: Hebreospa Diosnin Tata Diosqa kayta nimusunki: Kachariy israelitasta Noqata yupaychamunawankupaj. 14Kunan kutipeqa tukuy castigosta apachimusqayki qampa contraykipi, yanapajniykikunaj contrankuta, runasniykej contrankuta ima. Ajinamanta yachanki, mana pipis kay pachapi Noqa jina kasqanta. 15Sichus makiyta oqhariyman qanta nanachisunaypaj, runasniykitawan manchay castigoswan chayqa, kay pachamanta chinkachisqaña kawaj karqa. 16Chaywampis kawsajta saqeyki, qampi atiyniyta rikuchinaypaj, qannejta sutiy willasqa kanampaj tukuy kay pachantimpi. 17Chaywampis qanqa astawanraj sonqoykita rumiyachishallankipuni israelitaspa contrankuta; mana paykunata saqeshankichu llojsejta. 18Chayrayku q'aya kay horasta manchay jatuchaj granizota parachimusaj; chay jina granizoqa ni jayk'ajpis karqachu kay Egiptopi kay pacha ruwakusqanmanta kunankama. 19Chayrayku kunanqa kachaspa, tantachimuy tukuy uywasniykita campospi kajkunata, allinnejman pakakunankupaj. Sichus runas, chayrí ima uywallapis campopi tarikonqanku, ni ima wasillapipis pakakuspa chayqa, granizo chay uywasta wañurachenqa. 20Faraonpa wakin yanapajninkunapis Tata Diospa nisqasninta uyarispa, mancharikorqanku. Chayrayku kamachisninkuta, uywasninkutapis wasisninkupi pakarqanku. 21Pikunachus mana kasuta ruwarqankuchu Tata Diospa nisqasninta, chaykunaqa kamachisninkuta, uywasninkutapis campopi saqellarqanku. 22Chantá Tata Diosqa Moisesman nerqa: Makiykita oqhariy pataman, tukuynin Egipto jallp'asman granizo urmanampaj runaspa patankuman, uywaspaman, tukuy qhoraspa patanman ima, nispa. 23Chantá Moisés tojnunta pataman oqharerqa. Tata Diostaj qhon qhonkunata, rayostawan rikhurichimorqapacha, granizotaj paramorqapacha ninawan chajrusqa tukuynin Egiptoman. 24Granizoqa qhon qhonkunawan ninawan chajrusqa urmamullasqankupuni; chay jina granizoqa ni jayk'ajpis karqachu chay jallp'api, Egiptopi runa tiyakusqanmantapacha. 25Chay granizoqa tukuy ima kajta t'unaykorqa Egiptopi; runasta, uywastapis wañuracherqa, jinallataj qhorasta, sach'astapis q'ara k'aspillata sayacherqa. 26Gosén jallp'allaman mana granizoqa chayarqachu, maypichus israelitas tiyakorqanku, chayman. 27Chaymantaqa Faraonqa Moisesta, Aarontawan wajyachimuspa, nerqa: Kunan kutipeqa juchata ruwani, jinallataj runasniypis. Tata Diosqa cheqampuni. 28Tata Diosmanta mañay ari, kay qhon qhonkuna, granizo ima thañinampaj; noqataj manaña astawan jark'asqaykichejchu llojsipunaykichejta, nispa. 29Moisestaj nerqa: Kay llajtamanta llojsiytawampacha, Tata Diosman makisniyta oqharisaj mañapususpa, qhon qhonkunataj thañenqanku; granizopis manañataj kanqachu, yachanaykipaj kay pachaqa Tata Diospata kasqanta. 30Chaywampis noqaqa yachani, ni qan nitaj kamachisniykipis manchachikunkichejrajchu Señor Tata Diosta. 31Chaypacha linowan, cebadawan phirisqa kasqanku, imaraykuchus cebadaqa q'elluyaykushasqaña, linotaj sumajtaña t'ikashasqa. 32Trigowan, centenowanqa mana imanasqaschu karqanku, imaraykuchus manaraj llojsisqankurajchu. 33Moisesqa Faraonpa qayllanmanta, llajtamanta llojsiytawan, Tata Diosmanta mañapuspa makisninta oqharerqa. Chay ratopacha qhon qhonkunawan, granizowan thañiporqanku. Jinamanta paraqa manaña paramorqachu. 34Faraonqa para thañisqanta rikuspa, nitaj granizo, nitaj qhon qhonkunapis kajtin, ujtawan juchallikullarqataj. Chantapis astawan sonqonta rumiyacherqa, jinallataj kamachisnimpis. 35Faraonqa sonqonta rumiyachispa, manapuni saqerqachu israelitas llojsinankuta, Tata Diospa nisqanman jina Moisesnejta.


text: 1¿Imanirtag yarparcaycanqui Jesucristupa apostolnin mana cashgäta? Tsaynog yarpaptiquipis Señornintsi Jesucristo yuriparcamar acramashga captinmi nogapis apostolnin caycä. Apostolnin car ali wilacuyninta wilapaptëmi chasquicärishcanqui. Tsaymi waquin runacuna mana tantyacuptinpis gamcunaga apostolnin cashgäta tantyacäriy. 3Gamcunata imatapis mana manacuptë waquinniqui caynog nircaycanqui: “Pabloga Jesucristupa apostolnin mana carmi imatapis mana manacamantsitsu. Apóstol mana captinchari imata chasquinanpagpis derëchun mana cantsu.” 4Tsaynog nipäcuptiquipis waquin yachatsicogcunapanoglami nogapapis derëchö caycan posädatsimänayquipag y pachäta garamänayquipagpis. 5Musyapäcushgayquinogpis Pedruwan waquin cag apostolcuna y Jesucristupa wauguincunapis Jesucristupa wilacuyninta wilacur puriptin warmintintami yanaparcaycan. Apóstol caycaptëga nogapapis derëchö caycanmi warmiynag captëpis yanapamänayquipag. 6Waquin apostolcunapapis derëchun caycaptenga ¿imanirtag yarpapäcunqui Bernabëpa y nogalapa derëchö mana cashganta? 7¿Pitag soldädo cayman yaycunman quiquinpa gastuncunawan? Tsaynogpis ¿pitag cosechapacog aywar paylayninta mana chasquintsu? Tsaynogpis ¿pitag uyshayog car milwanta putscananpag mana rutuntsu? 8Tsaynoglami nogapapis derëchö caycan apóstol caycaptëga yanapamänayquipag. Moisés escribishgan leycunachöpis caynog nirmi escribiraycan: “Pachanta mana garaylapaga törucunata ama arutsiytsu.” Tayta Diosnintsi tsaynog nergan törucunata pachanta garashgantsinog wilacuyninta wilacogcunatapis yanapanantsipagmi. 10Arogcuna jornalninta chasquinanpag derëchun cashgannog y cosechagcunapis paylayninta chasquinanpag derëchun cashgannogmi Jesucristupa wilacuyninta wilacogcunapis wilacushganpita chasquinanpag derëchun caycan. 11Nogacunami gamcunatapis Jesucristupa wilacuyninta wilapashcä. Tsaymi nogacunapapis derëchö caycan gamcuna yanapamänayquipag. 12Waquin wilacogcunata yanapanayquipag derëchun caycaptenga apóstol captë nogacunapapis derëchö caycanmi yanapamänayquipag. Tsaynog captinpis noga yarpachacushcä gamcunapita imatapis mana chasquinäpagmi. Musyashgayquinogpis wilacushgäpita imalatapis chasquiptë runacuna jamurpämanmanmi caynog nishpan: “Payga wilacuycan guellaypag-rayculami.” Tsaynog jamurpämashpan wilacushgäta manami chasquicärengatsu. Tsayta mana munarmi quiquëcuna arushcä gastöcunapag. Tsaynoglami imatapis mana chasquiylapa may-tsaychöpis wilacurcaycä Jesucristupa wilacuyninta pï-maypis chasquicunanpag. 13Tsaynog captinpis derëchö caycanmi wilacushgäpita chasquinäpag. Gamcunaga musyapäcunquimi templucho cag altarta pitsapacogcuna y churapacogcunapis altarcho pishtashgan aytsata micur cawapäcushganta. 14Tsaynoglami Jesucristupa wilacuyninta wilacogcunapapis derëchun caycan wilacushganpita chasquinanpag. Tsaynog cananpagmi Señornintsi Jesucristo nishga. 15Derëchö tsaynog captinpis noga cushicömi gamcuna cagcho imatapis mana chasquiylapa wilacushgäpita. Tsaynogpis manami yanapamänayqui-raycutsu cay cartata apaycätsimö, sinöga Jesucristupa apostolnin cashgäta tantyacunayquipagmi. Wilacushgäpita cobranäpa trucanga jina wanucömanpis. 16Manami quiquiläpitatsu wilacuycä, sinöga Tayta Diosnintsi acramashganpitami. Tsaynog acramashga caycaptin mana wilacuptëga jina algupis apacamanman. 17Quiquiläpita wilacorga cobrämanmi cargan. Tayta Diosnintsi wilacunäpag churamashga captinmi mana cobrätsu. Tsaypa trucanga pägupag mana yarparaylapa ashmay arushgannog nogapis pägupag mana yarparaylapa Jesucristupa wilacuyninta wilacuycä. 18Päguta chasquir cushicunäpa trucanga mana cobraylapa wilacushgäpita runacuna Jesucristuta chasquicuptinmi noga cushicö. Tsaymi mana cobraylapa wilacuycä, wilacushgäpita imata chasquinäpag derëchö captinpis. 19Tsaynoglami mayman chayarpis runacuna imanog cawashgantapis shumag tantyacur nogapis paycunanog cawä pï-maypis Jesucristupa wilacuyninta chasquicunan cashga. 20Tsaymi Israel runacunawan juntacarga paycuna cawashgannog nogapis cawaycä. Moisés escribishgan leycunata paycuna cumplishgannogmi nogapis cumpliycä. Itsanga tantyacö tsay leycunata cumplishgalanwanga pipis mana salvacunanpag cashgantami. Tsaynog captinpis Jesucristuta chasquicunan-raycumi paycuna cawashgannog nogapis cawaycä. 21Mana Israel runacunawan juntacarpis paycuna cawashgannogmi nogapis cawaycä. Itsanga paycunawan juntacar jutsata mana ruraypa Jesucristo munashgannogmi cawaycä. Tsaynog cawaycä paycunapis Jesucristuta chasquicunan-raycumi. 22Tsaynoglami imalapis jutsa cashganta runacuna nipäcuptenga nogapag jutsa mana captinpis tsayta mana ruränatsu. Tsaynog may-tsaychöpis cawaycä Jesucristupa wilacuyninta pï-maypis chasquicunan cashgami. 24Gamcuna musyapäcunquimi atsca cörrirpis lapanta yaleg cagla premiuta chasquishganta. Yaleg cag premiuta chasquishgannog gamcunapis Tayta Dios munashgannog imaypis cawapäcuy ciëlucho premiuta chasquipäcunayquipag. 25Cörrinanpag o puclananpagpis yachacogcunaga shumagmi camaricärin. Paycunaga tsaynog camaricun gänar laurel jachapita rurashga corönata chasquinalanpagmi. Nogantsimi itsanga camaricuycantsi mana ushacag corönata chasquinantsipag. 26Tsaymi cörregcuna cörreg mayincunata yalinanpag shumag cörrishgannog o puclagcuna gänananpag shumag puclashgannog nogapis Tayta Diospa naupanman chayar premiuta chasquinäpag pay munashgannog imaypis cawaycä. 27Cörregcuna yachacänanpag waran waran cörrishgannogmi imanog nacarpis Tayta Diosnintsi munashgannog cawaycä. Tsaypa trucanga waquinta shumag yacharcatsirpis quiquëga Diospa naupanman manami chayashagtsu.


text: 1Tata Dios, Qampi atienekuni, ama ni jayk'aj p'enqachisqa kasajchu; cheqan kayniykipi libraway. 2Uyaririllaway; usqhayllata libraway. Qan noqapaj jark'akuwaj chhanka jina kay ari. Salvakunay sinch'i jark'achasqa wasiy kay. 3Qan kanki chhankay, jark'achasqa wasiytaj. Sutiykirayku ñanniykita pusawanki, waqaychawankitaj. 4Pakaypi tojllata churawasqankumanta orqhoway. Qanmin pakakunayqa kanki. 5Makisniykiman almayta churani. Kacharichiway, cheqa Señor Tata Diosníy. 6Qhasi manakaj lanti yupaychajkunata chejnikuni. Noqaqa Tata Diosllapi atienekuni. 7Khuyakuyniykipi maytapuni kusikusaj. Qan rikunki llakiyniyta, yachankitaj phutikuyniyta. 8Mana enemigosniypa makisninkuman jaywaykuwarqankichu; Qan sinch'ita chakisniyta pampapi sayacherqanki. 9Tata Dios, noqamanta khuyakuway, imaraykuchus phutiypi kashani. Llakiywan waqasqaypi ñawisniy chharpuyanña; tukuy cuerpoypis, tukuy kayniypis sayk'unña. 10Llakikusqay waqasqaywan tukuy cuerpoy llawch'iyapun, kawsayniytaj tukukapushan. Juchayqa kallpayta tukuchin, tukuy cuerpoytaj llawch'iyapushan. 11Tukuy enemigosniypa kusipayananku kani. Runa masiypa asikunan kani. Rejsiwajkunataj noqamanta ayqekuwanku. Callepi rikuwajkunapis ayqellankutaj. 12Noqamanta qonqasqatapuni qonqapuwanku, wañusqañapis kayman jina; yuru p'akisqa jina kani. 13Runas chhichinakusqankuta uyarishani. Tukuynejpi manchachikuylla tiyan noqapajqa. Uj runa jinalla contraypi oqharikunku, wañuchinawankupajtaj wakichikunku. 14Chaywampis, Tata Dios, noqaqa Qampi atienekuni: Qanmin Diosniy kanki, nispa. 15Kawsayniyta makiykiman churani. Chejnikuywan qhatiykachawaj enemigosniymanta libraway. 16Khuyakuyniykiwan qhaway kay kamachiykita. Munakuyniykirayku salvaway. 17Qanta qhaparikamuyki, Tata Dios. Ama p'enqayman churawaychu. Manachayqa sajra runasta p'enqaypi rikhurichiy, ukhu pachamantaj paykunata chinkaykuchiy. 18Ch'inyachunku llulla simi runas, pikunachus alqochakuspa, pisipaj qhawanku cheqan runataqa, chaykuna. 19Jatunchasojkunapaj may jatunmin munakuyniykeqa; sumaj waqaychasqa qolqeta jina paykunapaj jallch'anki. Chantá runaj rikunanta, Qampi atienekojkunaman qonki. 20Qan paykunata waqaychanki, sajra runas millay ruwayta munajkunamantataj libranki; wasiyki ukhupi paykunata pakaykunki enemigosninkoj alqochakuyninkumanta. 21Jatunchasqa kachun Tata Diosqa, imaraykuchus munakuyninwan jatuchaj imasta ruwapuwarqa, noqa llakisqa, phutisqataj kashajtiy. 22Mana imanakuyta atispa, nerqani: Tata Diosqa wijch'uwanchá, nispa. Yanapanawaykita mañakusojtiytajrí, qhaparikusqayta Qan uyariwarqanki. 23Tata Diosta munakuychej, Paypata kajkuna. Cheqan sonqoyojkunata Tata Diosqa waqaychan. Wapuykachajkunamantajrí sajra ruwasqankuman jina astawanraj qoponqa. 24Sonqochakuychej kallpachakuychejtaj, Tata Diospi tukuy suyakojkuna.


text: 1¿Atu ña cuñí ca Nyoo chi ñu Israel? Ñima cha ña cuñí ca ra chi ñu, vatyi suri ra Israel cuví tucu yuhu. Vatyi tata ra Abraham ta tata ra Benjamín cuví. 2Nyata cha naha cachi̱ Nyoo chi ñu Israel tacuhva cuvi ñu ñáyɨvɨ chi ra. Ta vityin ñima cha sacuachiyó ndɨhɨ ra chi ñu, vatyi chitó ndo cha catyí nu tutu Nyoo nu chicán tahvi ra Elías, profeta Nyoo, ta catyí ra tyi ña vaha sacuví ñu Israel, ta catyí ra tyehe caa: 3“Sutu Mañi yuhu, chahñi̱ ñu chi ra cuví profeta maun, ta satanɨ̱ ñu arta vehe ñuhu maun. Noo tuhun ri ca mai ndoo, ta cuñí ñu cahñi ndɨhɨ ñu chii”, catyí ra. 4Soco nacaha̱n Nyoo ta catyí ra chi ra Elías: “Ñima maa ri maun ndoo. Ucha ca mil ñáyɨvɨ naquehe̱n vahi cha ña chicuɨñɨ̱ chɨtɨ ñu nuu xitohyo nyoo Baal”, catyí Nyoo chi ra. 5Ta suri tyicuan caa vityin, ndoo suhva ñu sacahnú chi Nyoo. Ican ñu nacachi̱ Nyoo chii tyi cusaha ra tucahnu iñi chi ñu. 6Vatyi cha cuenda cha vaha ñáyɨvɨ cuví Nyoo ta sahá ra tɨcahnu iñi chi yo. Tyehe ta chihin cha vaha ñáyɨvɨ cuví maa yo ta sahá Nyoo tucahnu iñi chi yo, cuñí chi catyi tyi ñima ca chihin cha vaha maa ra ta sacacú ra chi yo. 7Ta ¿yoso caa? Ñu Israel nanducu̱ xaan ñu cuhva cuvaha ñu nuu Nyoo soco ña ñihi̱ ñu cuhva. Soco ñu cha nacachi̱ maa Nyoo chii, ñihi̱ ñu cuan cuhva. Ta inga ñu Israel cuan ndundava̱ xaan añima ñu. 8Tari catyí nu tutu Nyoo tyehe caa: “Nyoo chaha̱ ra noo cuhva chi ñu cha ma cutuñi iñi ñu. Ta chaha̱ ra chɨtɨ nuu cha ña cutuñí iñi ñu cha nyehe ñu. Ta chaha̱ ra soho ñu soco ña cutuñí iñi ñu cha chiñi̱ ñu, ta nyacua nya vityin ta tyicuan caa ñu.” 9Ta suri catyi̱ tucu ra David tyehe caa: Sɨɨ xaan cuñí ñu chihin vico cha iyó ñu, soco yucuan cuví trampa cha sanacava̱ chi ñu. Ta cha cuenda cuan ta cutachi tuñi Nyoo chi ñu. 10Ta tari cha cunducuaa ñu vatyi ma ndichin ca nyehe ñu cha ndicha. Ta tyicuan ri cucoso cha vee chata ñu, catyí ra David tuhun ñu Israel cha ña chinó iñi chi Nyoo. 11Ta vityin ndaca tuhin ihya: ¿Atu cha cuenda cha ña quichaha̱ ñu Israel cuan nu cahán Nyoo, ta ndoó ri maa ñu cha ma cacu ca añima ñu? Ñima. Vatyi cha cuenda cha ña quichaha̱ ñu chi ra cha saquichi̱ Nyoo, yucuan chaha sacacu̱ Nyoo chi inga ñu cha ñima ñu Israel cuví. Ta tyicuan caa ta cuquiñi cuñí ñu Israel vatyi nachino iñi inga ñáyɨvɨ. Ta cha tyicuan caa ta cuquichi cuvi tucu iñi ñu cha cacu añima ñu. 12Tatu cha cuenda cha ña quichaha̱ ñáyɨvɨ Israel cuhva cha chaha̱ Nyoo chi ñu, cuví chi cha vaha cha cuenda tandɨhɨ ca ñáyɨvɨ, vatyi chahá chi cuhva, ta cuaha xaan ñu nachino iñi ñu chi ra Cristo, nyaca cuví quɨvɨ cundɨhvɨ tucu ñu Israel cuenda Nyoo inga chaha. Yucuan quɨvɨ, vaha xaan ta tyaquɨ xaan cucuvi. 13Ta iyó suhva cha cuñí catyi chi nyoho cha ñima ñu Israel cuví ndo, vatyi ra Jesús tyatyiño̱ ra chii cha cuhin nu iyó ñáyɨvɨ cha ñima ñu Israel cuví. Ta chité vatyi nɨñɨ xaan cuví tyiño cha chaha̱ maa Nyoo chii. 14Ta cuñí tiqui vatyi cunyehe ñáyɨvɨ Israel ñu ñui cuhva chinó iñi ndo chi Nyoo, ta cuquichi cuvi iñi tucu suhva maa ñu sacuvi ñu tyicuan caa. Ta tyicuan caa ta cacu añima ñu. 15Vatyi cha cuenda cha ña natɨɨ̱n cuenda Nyoo chi ñu Israel cuví cuvaha inga ñáyɨvɨ nuu ra. Vaha xaan cha tyicuan caa ta nyaca cuvi quɨvɨ cunatɨɨn cuenda tucu ra inga chaha chi ñu Israel, cucuvi tari cha cunandoto ñu nu chihi̱ ñu. 16Tatu vaha noo pan cha savaha̱ yo cha xihna ri chihin yuchan pan cuan, vaha tandɨhɨ ca yuchan cuan. Ta tatu vaha yoho noo yutun, tandɨhɨ ca soco tun, ta vaha. Ta tyicuan caa tucu ñu Israel, cuñí Nyoo chi ñu cha cuenda cha vaha ra cha vachi ñu tata. 17Ta ñu Israel cuvi̱ ñu tari noo soco noo tu olivo vaha cha cumí Nyoo. Ta chahnya̱ Nyoo chi suhva ñu vatyi ña chino̱ iñi ñu chi ra. Ta chaha tu olivo cuan natyaa̱ tahan ra soco noo tu olivo cuhu. Ta maa ndo cuví tari tu olivo cuhu cuan. Ta tari cha natyaa̱ tahan ra chi ndo chaha tu olivo cha xihna ri cuan. Ta tyicuan caa ndu̱ ɨɨn ri ndo chihin tu olivo Nyoo ta naquehén ndo tandɨhɨ cha vaha cha iyó chi ra. 18Soco ma saha ndo tyi vaha ca ndo ican saha inga ñu cha cuví soco tu olivo cha chahnya̱ Nyoo. Vatyi tatu cuñí maa ndo tyi vaha ca ndo, cuñí chi nɨcohon iñi ndo vatyi ñima maa ndo nyisó ndo chi yoho yutun cuan, soco maa yoho yutun cuan nyisó chi ndo. 19O catyí ndo: “Ican, soco chahnya̱ Nyoo soco yutun cuan tacuhva nicunyaa maa ndi chaha tun.” 20Vaha. Soco chahnya̱ Nyoo soco cuan cha cuenda tyi ña chino̱ iñi ñu chi ra. Ta nyoho nicunyaa ndo yucuan, soco cha cuenda cha chinó ri iñi ndo chi ra. Yucuan chaha ma sacahnu ndo chi ndo, soco sa̱ha ndo cuenda chi ndo. 21Vatyi tatu ña saha̱ Nyoo tɨcahnu iñi chi ñu cha cuví soco vaha cuan, ni chi nyoho ta ma saha ra tɨcahnu iñi tatu ña chinó vaha iñi ndo chi ra. 22Nye̱he yoso cha vaha Nyoo, soco tyicuan tucu xaan ra chihin ñu cha ña natɨɨ́n cuenda tumañi iñi chahá ra. Soco chihin nyoho, vaha xaan ñáyɨvɨ cuví ra. Soco cuñí chi cha naquehén vaha ndo tumañi iñi cha chahá ra vatyi tatu ña naquehén vaha ndo, cucahnya tucu ra chi nyoho. 23Soco tatu nachino tucu iñi ñu Israel inga chaha, cu nɨcunyaa tucu ñu nu coyo̱ ñu. Vatyi Nyoo iyó tunyee iñi chi ra cha natyatahan tucu ra chi ñu cuan inga chaha. 24Vatyi tatu nyoho cha ñima ñu Israel cuví ndo, ta quehe̱n Nyoo chi ndo cha cuví ndo tari soco noo yutun olivo cuhu, ta natyaa̱ tahan ra chi ndo chihin tu olivo vaha cha cumí ra, ¡ta nyaca cuví ñu Israel cha cuví ñu soco tu olivo vaha! ¡Cunatyaa tahan chaa ra chi ñu inga chaha chaha tu olivo nu coyo̱ ñu! 25Vatyi yañi, cuñí cha coto ndo noo tuhun xehe cha sacuví Nyoo, tacuhva vatyi ma caca xiñi ndo vatyi chitó xaan ndo. Vatyi ñu Israel ndundava̱ añima ñu suhva quɨvɨ, nyacua nya cha cuví nachino iñi inga ñáyɨvɨ chi Nyoo. 26Ta cha yaha̱ quɨhvɨ inga ñu cuenda Nyoo, tyicuan ta tandɨhɨ ñu Israel cucacu añima ñu, vatyi nu tutu Nyoo catyí chi tyehe caa: Ra cha cusacacu chi ñáyɨvɨ, ityi Sión cuquichi ra. Ta cusacanyaha ra cuatyi cha iyó chi ñáyɨvɨ chi ra Jacob. 27Ta ihya cuví tuhun cha cunatyihi tahin chihin ñu, quɨvɨ na sacuachiye cuatyi ñu, catyí Nyoo nu tutu ra. 28Cuxaán xaan ñu Israel chihin Nyoo cha cuenda tuhun vaha ra Cristo cha cacu añima yo. Ta tyicuan ta cuví chino iñi maa ndo. Soco Nyoo tacuhva cuñí ri maa ra chi ñu Israel tata ra Abraham, ta ra Isaac, ta ra Jacob vatyi cachino̱ iñi ra chi ra quɨvɨ cachiyo̱ ra, ta yucuan chaha cachi̱ ra chi ra. 29Vatyi noo cha cha yaha̱ chaha Nyoo ña natinyaá ra. Ni ña ndu uvi iñi ra cha yaha nacana ra chi yo. 30Nyoho, ta ityi chata ca, nacahnu̱ ndo nu cahán Nyoo. Soco vityin, Nyoo cundahvi cuñí ra nyehé ra chi ndo cha cuenda vatyi ñu Israel nacahnú ñu nu cahán ra. 31Nacahnú ñu nu cahán Nyoo vityin tari nacahnu̱ maa ndo quɨvɨ cuan. Ta tari cundahví cuñí Nyoo nyehé ra chi ndo vityin, tyicuan caa tucu cucundahvi cuñi ra nyehe ra chi ñu Israel ñandɨhɨ. 32Vatyi Nyoo chaha̱ ra ityi chi tandɨhɨ ñáyɨvɨ cha nacahnú ñu nu cahán ra, tacuhva vatyi cundahvi cuñi ra nyehé ra ɨnuu ri chi tandɨhɨ yo. 33¡Ñana cha cahnu cuví cha tyayɨɨ Nyoo! ¡Ñana cha vaha cha chitó xaan ra, ta cha chiñi tuñi ra! Ma cuvi nacatyi yo cuhva chicá iñi ra, ni ma chaa yo cutuñi iñi yo cuhva sacuví ra. 34Vatyi ¿yóó cha cutuñi̱ iñi cuhva chicá xiñi Sutu Mañi yo? ¿O yóó cha sañahá chi ra? Yori. 35Vatyi yori cha cuví cuhva xihna ca noo cha vaha chi Nyoo ta cha cuenda cuan ta quɨhɨ iñi ñu vatyi na cuhva tucu Nyoo chi ñu. 36Vatyi tandɨhɨ maa cha iyó, maa Nyoo savaha̱, ta chino̱ chi ta iyó chi cha cuenda ra. ¡Cahnu xaan ca cuví Nyoo tyicuan ri maa! Ta na cuvi chi tyicuan caa.


text: 1Uj kuti Ezequiasqa sinch'itapuni onqoykusqanrayku wañuy patapi jina kasharqa. Chantá Amozpa churin Diosmanta willaj Isaías payta watukoj rispa, nerqa: Tata Diosqa ajinata nin: Aylluyki ukhupi imachus mana allinchu kajta allinchay, imaraykuchus wañupunki; mana qhaliyapunkichu, nispa. 2Chantá Ezequiasqa perqa k'uchunejman kutirikuspa, Tata Diosmanta mañakorqa: 3“Tata Dios, yuyarikuy noqamanta, imaynatachus cheqanta, allin sonqowantaj ñawpaqeykipi purisqaymanta, munayniykiman jina ruwaspa,” nispa. Jinataj Ezequiasqa manchay llakisqa waqarqa. 4Isaías manaraj khuskan patioman chayashajtin, Tata Diosqa ujtawan payman parlapayarqa: 5Kutispa, aylluypa kurajnin Ezequiasman nimuy: “Ñawpa tatayki Davidpa Tata Diosnin ajinata nin: Mañakusqaykita uyarini, imaynatachus waqasqaykitapis rikullanitaj. Onqoyniykimanta qhaliyachisqayki, kaymanta kinsa p'unchaymantaj Tata Diospa Templonman rinki. 6Chunka phishqayoj watatawan kawsachisqayki; Asiria suyuta kamachejpa makinmanta qanta, kay llajtatawan kacharichisqaykichej; kay llajtata Noqa kikiy waqaychasaj Noqarayku, kamachiy Davidta munakusqayraykutaj,” nispa. 7Chantá Isaias nerqa: “Higota q'aperqoychej,” nispa. Higota q'aperqospataj, chaywan Ezequiaspa ch'upunman churarqanku, chaywantaj qhaliyaporqa. 8Ezequiastaj Isaiasman nerqa: –Tata Dios qhaliyachinawanta, kinsa p'unchaymantaj Tata Diospa Templonman rinayta, imaynamantataj yachasajri? Ima señaltaj kanqari? nispa. 9Chantá Isaias kuticherqa: –Tata Dios nisqasunta junt'ananmanta, kay señalta qosonqa: ¿Munankichu inti wataj llanthun chunka patillata ñawpajman richinanta, chayrí chunka patillata llanthun qhepaman kutirinantachu? nispa. 10Ezequiastaj kuticherqa: –Llanthu chunka patillata ñawpajman rinanqa atikullan; chunka patillata qhepaman kutirichun mana atikoj jinallachu, nispa. 11Chantá Isaías Tata Diosmanta mañakorqa, Tata Diostaj Ahazpa inti watananmanta llanthuta chunka patillata qhepaman kutiricherqa. 12Chaypallataj Babilonia suyuta kamachej Baladanpa churin Merodac-baladán, Ezequías onqosqa kashasqanta uyarispa kamachinkunanta kachamorqa. Paykunawan waqeta chanta cartatawan apachimorqa. 13Ezequiastaj paykunata manchay kusisqa wasinman wajyarikorqa chanta wasimpi tukuy imachus kaj chhikata rikucherqa: Qorita, qolqeta, perfumeta, q'apaj aceiteta, armankunata jallch'ana wasita, chantá imakunachá wasimpi waqaychasqa karqa, chaykunatawan. Wasimpi, jinataj tukuy suyupi mana imapis karqachu Ezequiaspa mana rikuchisqanqa. 14Chantá Diospa willajnin Isaiasqa kamachej Ezequiasman jamuspa, taporqa: –Maymantataj chay runakuna kankuri? Ima nisunkutajri? nispa. Ezequiastaj kuticherqa: –Paykunaqa karumanta, Babiloniamantapacha jamunku, nispa. 15Isaiastaj watej tapullarqataj: –Imatataj wasiykipi rikorqankuri? nispa. Ezequiastaj kuticherqa: –Paykunaqa wasiypi tukuy kaj chhika rikorqanku; tukuy imachus tiyapuwasqanmanta mana imatapis pakarqanichu, tukuyninta rikucherqani, nispa. 16Chantá Isaias Ezequiasta nerqa: –Uyariy Tata Diospa nisqanta: 17Jamoj p'unchaykunaman, wasiykipi tukuy kaj chhikata, jinataj kunankama ñawpa tataykikuna mashkhatachus jallch'arqanku, chay tukuyninta Babiloniaman apakaponqanku. Mana ni qhepakonqachu. 18Qampa wawaykikunamanta wakinta jap'ispa Babiloniaman apanqanku, jaqaypitaj capanqanku jatun kamachejpa kamachin kanankupaj, nispa. 19Chantá Ezequias kuticherqa: –Tata Diospa nisqanta willawasqaykeqa allillan, nispa, imaraykuchus sonqompi yuyarqa: Kawsanaykamallapis allin kawsay kachun, nispa. 20Ezequías kamachishaspa tukuy ima ruwasqan, waj ruwasqampiwan, wapu kasqan, imaynatachus estanqueta ruwachisqan, larq'ata ruwachisqan, chayninta llajtaman yakuta apanampaj imaqa, Juda suyuta kamachejkunaj ruwasqankumanta willaj qhelqapi qhelqasqa kashan. 21Ezequías wañupojtintaj, paypa cuentanmanta churin Manasés kamacherqa.


text: 1Nínive, chinkachisojqa contraykipi jamushanña; chay sinch'i perqaswan jark'achasqa wasiykiman soldadosniykita churay. Allinta qhawakuy ñanta. Mat'ita espadaykita wataykukuy. Soldadosniykita tantaykuy. 2Tata Diosqa Jacobpa jatun kayninta watejmanta sayarichenqa, Israelpa uma oqharinantapis. Imaynatachus ñawpajta karqa manaraj kapuyninta qhechushajtinku, manaraj mana laqhesniyoj uva sach'ata jina saqeshajtinku, ajina kanqa. 3Soldadospa jark'akuna escudosninkoqa pukas kanku, p'achasninkupis pukasllataj kanku. Wakisqasña kashanku wañuchinaku maqanakupaj. Maqanakupaj carretasninkoqa ninaman rijch'akunku. Caballosninkoqa mana kakuyta atinkuñachu. 4Carretasninkoqa pitapis saroj jina callesta correykachanku, ujmanta uj ladomantaj. Imaynatachus k'anchanas ninawan jap'ichisqa kanku, jinata plazasnejta lliuj lliuj jina ujllata pasarparinku. 5Reyqa wajyan soldadosninta kamachejkunata, paykunataj takanakuspa correnku perqapi jark'acha ruwakusqasninkuman, jark'achinasnimpa perqasninman. 6Mayoj jark'asqa yakusnin phatajtin, kamachina wasitaj thuñikun. 7Reinankoqa waj nacionman preso apasqa kanqa, warmi kamachisnintaj paywan khuska rinku, palomas jina ayqospa. Waqaspa, pechonkuta takakunku. 8Niniveqa yaku jark'asqa jina karqa, kunantaj paykunaqa ayqenku. Ujkunaqa ninku: Sayaychej, sayaychej, nispa. Paykunatajrí mana qhawarikullankupischu. 9Suwaychej qolqenkuta, suwaychej qorinkuta. Nínivej qhapaj kaynenqa ashkha, mana tukukuyniyoj kashan. 10Niniveqa phirisqa, thuñisqa, ch'impacha kashan. Mancharikuywan sonqosninkoqa phatashanña, moqosninkupis kharkatitishan. Tukuyninkoj kallpasninku manaña kanchu. Uyasninkupis manaña paykunapichu kanku; q'ellu q'ellullaña kanku. 11Leonespa jusk'unkupi imañataj qhepakunri? León uñaspa thapankupipis imañataj qhepakunri? Chaypimin leonqa uñasnintin pakakoj, manataj pipis paykunata mancharichejchu. 12Leonqa jap'imusqasninta rak'iraj uñasninman mamankumampis, chay jap'imusqasninwantaj jusk'unmanqa junt'achej. 13Tukuy Atiyniyoj Tata Diosqa ujtawan nillantaj: Noqa contraykipi kashani. Maqanakupaj wakisqa carretasniykita ruphachispa, ushphaman tukuchisaj. León uñasniykita wañuchisaj, tukuchisajtaj jallp'aykipi tukuy suwanakuy kajta. Manañataj willajniykikunaj parlasqasnin uyarikonqachu.


text: 1Sedequías Judá suyupi tawa wata phisqa killaña rey kashaqtinmi Gabaón llaqtayoq Azurpa churin profeta Hananías Señor Dios yupaychana wasipi Jeremiaswan rimarqan. Llapan sacerdotekunaq llaqta runakunaq qayllanpin Jeremiasta nirqan: 2–Israelpa Diosnin Tukuy-atiyniyoq Señormi nin: ¡P'akipuniñan Babilonia reypa yugonta! 3Iskay wata ukhupitaqmi rey Nabucodonosorpa kay yupaychana wasimanta Babiloniaman llapan apasqan kaqkunata kutichimpusaq. 4Hinallataq kutichimpusaq Judá rey Joacimpa churin Jeconiasta llapan Judá suyumanta Babiloniaman apasqa runakunatawan. Ñoqaqa p'akipusaqmi Babilonia reypa yugontaqa, ninmi Señor Diosqa, nispa. 5Chaymantataq yupaychana wasipi kashaq llapan sacerdotekunaq, runakunaq qayllanpi Jeremiasqa Hananiasta nirqan: 6–¡Arí! ¡May allinchá kanman chay hinata Señor Dios ruwaqtinqa! ¡May allinchá kanman nisqaykita hunt'aspa Señor Diosqa Babiloniamanta kutichimpuqtinqa, lliw apasqa runakunata, yupaychana wasipi serviciokunatawan kutichimpuqtinqa! 7Ichaqa uyariway llapa runaq ñawpaqenpi nisqayta: 8Manaraq qanpas ñoqapas kashaqtinchismi profetakunaqa maqanakuymanta, yarqaymanta, onqoymantawan ñawpa p'unchay rimasqakuña askha suyukunaq contranta, atiyniyoq reykunaq contrantawan. 9Huk profetachus allin kawsaymanta willakunqa chayqa, rimasqan hunt'akusqallanpin reqsikunqa Señor Diospa kachamusqan kasqanqa, nispa. 10Chaymi Hananiasqa Jeremiaspa kunkanmanta yugota horqospa p'akirqorqan. 11Llapa runaq qayllanpitaq nirqan, Señor Diosmi nin: Kay hinatan iskay wata ukhupi Babilonia rey Nabucodonosorpa yugonta p'akisaq lliw suyukunaq much'unmanta horqospa, nispa. Chaymantataq Jeremiasqa ripurqan. 12Jeremiaspa kunkanmanta yugota horqospa Hananiaspa p'akisqanmanta huk p'unchaykuna qhepatataq Señor Diosqa Jeremiasta nirqan: 13–Phaway, Hananiasman willamuy, Señor Diosmi nisunki: K'aspi yugollatan p'akirqanki, kunantaqmi chaypa rantinpi fierro yugo kanqa, nispa. 14Ñoqa Israelpa Diosnin Tukuy-atiyniyoq Señormi nini: Chay suyukunaq kunkanmanmi churaykuni fierro yugota, paykuna Babilonia rey Nabucodonosorpa kamachinpi kanankupaq, salqa animalkunatapas payta servinankupaqmi qoni, nispa. 15Hinan Jeremiasqa Hananiasta nirqan: –¡Yaw, Hananías, uyariway! Señor Diosqa manan kachamusqasunkichu, aswanpas qanqa llullakuspan llaqta runawan yanqa suyarayachikushanki. 16Chayraykun Señor Diosqa nisunki: Arí, kachasqaykin, kay pachamanta qanta ch'usaqyachinaypaq. Kunan watan wañunki runakunata contraypi sayarichisqaykimanta, nispa. 17Profeta Hananiastaq chay kikin watapi qanchiskaq killapi wañukapurqan.


text: 1Washäcuj Jesús cutimur, llapan runata maquinçhu purichinga. Wañushcunatapis, cawajcunatapis imata rurar cawashanpita tapunga. Chaymi cananga shimïta sumaj wiyacunayqui. Tayta Diosninchipa ricay ñawinçhüpis, Washäcuj Jesúspa ricay ñawinçhüpis willapaycaj. 2Tayta Diosninchipa shiminta mana yamacällar willapäcunqui runacuna wiyaptinpis, mana wiyacuptinpis. Llutanta yarpaptin, juchaçhu aruptin, piñapanquiman. Chaynuypis alli shimillayquipa shacyächinquiman. Tantiyacurir-tantiyacurir paycunata yaçhachinquiman. 3Jipata runacuna Tayta Diosninchipa shimintapis wiyayta mana munangachu. Manchäga shungunman tincushallanta rimajcunallata ashinga. Paycunaga imatapis mishquichipayllapa yaçhachinga. 4Tayta Diosninchipa shiminta mana wiyayta munar, upa-tucunga. Chaymi imatapis umanman çhayashallanta rimar puricunga. 5Jammi ichanga tantiyacushpayqui ama llutäpacunquichu. Runacuna ñacachishuptiquisi, çhasquicunquiman. Mana yamacällar pï-maytapis Jesúspita willapanqui. Carguyquitapis sumaj çharcunqui. 6Wañuy janäçhüna caycan. Wañuchimaptin, Tayta Diosninchita jarashan-yupay yawarnïpis jiçhash canga. 7Murucucuna ñacashan-jina tucuy-jinanpa ñacashcä. Pucllajcuna callpan ushyacashancaman pucllashan-jina nuwapis llapan shungüwan cargüta çharcushcä. Tayta Jesúspa shimin nishannuylla cawar, willapäcushcä. 8Tayta Diosninchipa shungunman tincushäpita allita çhasquij-çhasquij-jina Tayta Jesús alliman çhuramänanta shuyaraycä. Ichanga mana nuwallatachu alliman çhuramanga. Manchäga allillata rurashpan llapan shungunwan cutimunanta shuyarajcunatapis alliman çhuranga. Cutimushan junaj llapan runapa shungunta musyapar, allimanpis, mana allimanpis çhuranga. 9Timoteo, watucamaj juclla shamunqui, ari. 10Irmänu Demás imancunapäpis alläpa yarpaçhacur, quiquilläta jaguiraycamar Tesalónica marcaman aywacusha. Crescentina Galacia quinranman aywacusha. Tituna Dalmacia quinranman aywacusha. 11Lucasllana yanagaycäman. Chaymi Marcoswan ishcaniqui shamunqui. Payga Tayta Diosninchipa shiminta willapäcuptï, yanapämanga. 12Tíquicuta Éfeso marcaman caçhashcä. 13Shamurga, punchütapis apacamunqui. Tróade marcaçhu irmänu Carpupa wasinçhu jaguimushcä. Librücunatapis apacamunqui. Pitush-caj papilcunatapis jungamurunquiman. 14Jïru tacaj Alejandrumi ichanga tucuy-jinanpa pampaman çhuramasha. Llutanta rurashanman-tupu Tayta Diosninchi unyanta cutichinga. 15Chay runaga imata willapäcushanchitapis pampaman çhuraycan. Chaymi mayaj-mayajlla canayquipaj willapaycaj. 16Puntata Roma marcaçhu auturdäman çhayaptï, pipis mana nanachicamashachu. Llapanmi jaguiraycamasha. Jaguiramajcunapa unyanta Tayta Diosninchi ama yarparanmanchu. 17Japallä caycaptïsi, Tayta Jesús mana caçharimashachu. Manchäga waran-waran shacyaycächiman. Chaymi shiminta sumaj willapäcushcä jäpa runacunapis wiyacunanpaj. Maquinçhu purichimar, wañuypitapis jishpichimasha. Micucuj liyunpita washämaj-jina wañuypitapis washämasha. 18Juchallicujcunapa maquinpitapis Tayta Jesús washämanga. Janaj pachaman shuntacamanga. Ñaupallançhu purichimanga. Chaymi paytaga imay-imaypis llapan runa alliman çhuraycullächun. Chaynuy caycullächun. 19Pablush wamayaycäshunqui ninqui mama Priscata, runan Aquilata, Onesíforucunata. 20Irmänu Erastuta Corinto marcaçhu jaguicamushcä. Trófimutapis jishya chariptin, Mileto marcaçhu jaguicamushcä. 21Tamya quilla mana çhayamushancamalla juclla shamunqui, ari. Irmänunchi Eúbulo, Pudente, Lino, irmäna Claudia, waquin irmänucunapis wamayaycäshunqui. 22Tayta Jesús llapaniquita yanapayculläshunqui. Tayta Diosninchipis llaquipayculläshunqui. Chayllana.


text: 1Señor Diosníy, sasachaypi kashaqtiymi horqowarqanki, manan munarqankichu awqaykunaq asipayawananta, chaymi hatunchasqayki. 2Diosnilláy Señor Dios, yanapaytan mañakurqayki, hinan qhaliyachiwarqanki. 3Señor Diosníy, qanmi Wañuy-pachamanta horqomuwarqanki, wañuy patapiña kashaqtiymi kawsachiwarqanki. 4Señor Diosta munakuqkuna, ¡payman takikunata takiychis! ¡Ch'uya sutinta yupaychaychis! 5K'arak phiñakuyninqa huk ratollapaqmi, khuyapayakuyninmi ichaqa wiñaypaq. Tutantinchus waqasunchis chayqa, tutamantaqa kusisqan illarisunchis. 6Allin kaspaymi nirqani: Manan hayk'aqpas misk'akusaqchu, nispa. 7Señor Diosníy, qanmi khuyapayawaspayki mana kuyuriq orqota hina sayachiwarqanki. Ñoqata mana qhawariwaqtiykitaq mancharikurqani. 8Señor Diosníy, qantan waqyakamurqayki, qantan valekamurqayki. 9Wañukapuqtiyri, ¿imatataq tarinki? Aya p'ampanaman wantuwaqtinkuri, ¿imatataq tarinki? ¡Manan p'ampasqaqa yupaychasunkimanchu, manan hunt'aq kasqaykitapas willakunmanchu! 10Señor Diosníy, ¡uyariykuway! ¡Khuyapayaykuway! ¡Yanapaykuway! 11Waqasqaytan tusuyman tukuchirqanki, qhasqa p'achaytan horqowarqanki, anchatapunin kusichiwarqanki. 12Chaymi Diosnilláy Señor Dios, mana upallakuymanchu, yupaychaykunatan takipusqayki, wiñay-wiñaymi yupaychasqayki.


text:
Mauro Mina
Mauro Mina Baylón sutipaq runaqa (* 22 ñiqin ayamarq'a killapi 1933 watapi paqarisqa Chincha llaqtapi - † 1 ñiqin inti raymi killapi 1993 watapi wañusqa Lima llaqtapi ), Piruwpas Kurkukallpanchaq.
Tayta: Rómulo Mina, Mama: Mercedes Baylón.
Warmi: Sofía Aulestia Rojas. Churinkuna: 4
Suñaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Mauro Mina.
- Ficha en BoxRec
- Puño de Oro


text: 1Tsaypitami Jesús caynog nergan: “Tayta Diospa maquincho cawagcuna imanog cananpag cashganpitapis canan tantyatsishayqui. Juc runashi tuta tutala mincay asheg aywargan üva chacrancho arutsinanpag. 2Mincayta tariycur aycata pägananpagpis parlarcurshi üva chacrancho arunanpag cachargan. 3“Tsaypita las nuëvimannog pläzapa yapay yargurshi runacunata tarergan aruyniynag purircaycagta. 4Tsayshi nergan: ‘Gamcunapis üva chacrächo arunayquipag aywayculay. Arushgayqui-tupuymi pägaläshayqui.’ Tsaynog niptin paycunapis cushishga aywargan. 5“Pulan junag caycaptinpis y tardi malway inti caycaptinpis tsay chacrayog runaga yapay mincay asheg aywargan. Tsayshi tarishgan runacunatapis mincacorgan chacranman arog aywananpag. 6“Tsaypita inti jegaycaptinnashi yapay pläzaman aywar runacunata tarergan aruyniynag caycagta. Tsayshi paycunatapis caynog nergan: ‘Gamcunapaga ¿manacu aruyniqui can caycho goyaylata puricunayquipag?’ 7“Tsaynog niptinshi paycuna caynog nipäcorgan: ‘Manami pipis mincacamashgatsu arupänäpag, tayta.’ “Tsaymi nergan: ‘Tsauraga gamcunapis aywayculay chacrächo arupämänayquipag. [Arupämashgayquipita pägashayquipagmi.]’ 8“Patsa tsacaycaptinnashi tsay duëño capatazninta nergan: ‘Lapan arogcunata gayaycatsimur pägay guepata arog yaycogcunapita galaycur tutapita yaycogcunayag.’ 9Tsaynog gayatsimuptinshi shapäcamorgan inti jegaycaptin arog yaycogcuna. Paycunashi chasquergan juc jornal complëtu päguta. 10Tsaynog chasquishganta ricarshi tutapita arogcunaga shapäcamorgan más atscata chasquinanpag cashganta yarpar. Tsaynog yarparpis juc jornal complëtulatashi chasquipäcorgan. 11Waquin chasquishgannogla chasquirshi puntata yaycogcunaga chacrayogta caynog nergan: 12‘Último yaycamogcuna juc hörala arurcaycaptenga ¿imanirtag nogacunataga tsayjina shanaycho arurcaycaptëpis paycunata pägashgayquinogla pägaycämanqui?’ 13“Tsaynog nipäcuptinmi chacrayog runa caynog nergan: ‘Parlashgantsinogla pägaycarga manami gamcunata engañaycätsu. 14Parlashgantsinog päguta chasquiycarga ¿imatanatag más munanqui? Nogapitanachari cacun guepa yaycamogcunatapis gamcunatanogla pägaptëga. 15Gamcunaga ¿ima cuentayogtag canqui aycata pägacuptëpis? ¿Ali runa cashgäpitacu jamurpämanqui?’ ” 16Tsaynog wilaparcurmi Jesús caynog nergan: “Tsay arupacuyman punta yaycogwan guepa yaycogpis iwal päguta chasquishgannogmi Diospa wilacuyninta más puntata chasquicogcuna y guepatarag chasquicogcunapis gloriaman chayangapag. [Salvananpag atscagta Tayta Diosnintsi gayatsiptinpis walcaglami naupanman chayangapag.]” 17Jerusalenman aywarcaycashganchömi chunca ishcay (12) acrashgan discïpuluncunata juc läduman gayaycur Jesús caynog nergan: 18“Musyapäcunquimi Jerusalenpa aywaycashgantsita. Tsaychömi mandag cüracuna y Moisés escribishganta yachatsegcunapis nogata prësu tsaripäcamanga. Nircurmi wanutsimänanpag mana Israel runacunapa maquinman entregapäcamanga. Paycunanami asipämanga, astamanga y crucificamangapis. Tsaynog captinpis quimsa junagtaga cawarimushagmi.” 20Tsaypitami Santiaguta y Juanta pushacurcur maman aywargan Jesús cagman. Paymi Jesuspa naupanman gongurpacuycur caynog nergan: “Ruwaculäshayqui, tayta.” 21Tsaynog niptin Jesús nergan: “Captenga alichari canman.” Tsauraga tsay warmi ruwacur caynog nergan: “Mandag canayquipag Tayta Diosnintsi churashuptiqui cay ishcay wawäcunata churayculanqui gamta mandäshishunayquipag, tayta. Jucta derëchayqui cagman y jucagtana itsogniqui cagman jamaycatsilanqui.” 22Tsauraga mamanta, Santiaguta y Juanta Jesús caynog nergan: “Gamcunaga manami musyanquitsu imata manacamashgayquitapis. ¿Gamcuna awantapäcunquimantsurag nogata nacatsimashgannog nacatsipäcushuptiqui?” Tsauraga paycuna nipäcorgan: “Au, awantapäcushagmi, tayta.” 23Tsaynog niptin Jesús nergan: “Rasunpami noga nacashgänog gamcunapis nacapäcunquipag. Tsaynog captinpis itsognëman y derëchämanga pitapis jamatsishag Tayta Dios nimashgan caglatami.” 24Santiagupa y Juanpa maman ruwacushganta mayarmi waquin cag discïpuluncuna fiyupa rabiacärergan. 25Tsauraga discïpuluncunata gayaycur Jesús caynog nergan: “Gamcuna musyapäcushgayquinogpis nación mandag runacunaga mandag cayninman atiënicuycur runacunata mandan. 26Gamcunachöga manami tsaynog canmantsu. Tsaypa trucanga waquin runacunapita más ali ricashga cayta munarga runa mayiquita ashmaynogla yanapay. 28Manami runacunata munashgäta ruratsinäpagtsu noga shamushcä, sinöga runacunata yanapanäpagmi shamushcä. Tsaynogpis shamushcä runacuna-raycu wanur salvanäpagmi.” 29Jericó marcapita Jesús aywacuptinmi atsca runa payta gatirargan. 30Tsay caminuchömi ishcay gapra runacuna jamarpaycargan. Paycunami Jesús pasaycagta mayar gayacorgan caynog nir: “¡Rey Davidpa castan Jesús, nogacunata cuyapaycalämay!” 31Tsaynog gayacuptinmi runacuna olgöpargan upälacärinanpag. Tsaynog olgöpaptinpis masragmi gayacorgan caynog nir: “¡Rey Davidpa castan Jesús, nogacunata cuyapaycalämay, ari!” 32Tsaynog gayacushganta mayarmi Jesusga ichicuycorgan. Nircurnami gayaycur taporgan caynog nir: “¿Imacho yanapanätatag munaycanqui?” 33Niptin paycuna caynog nipäcorgan: “Nawëcunata aliyaycatsilämay, tayta.” 34Tsaynog manacuptinmi paycunata cuyapar nawincunata yataycorgan. Tsaynog yataycuptinmi jinan höra nawin aliyargan. Tsaymi paycunapis Jesusta gaticurcur aywacärergan.


text: 1Chantá Súa sutiyoj suyumanta jamoj Bildadqa kuticherqa: Mayk'ajkamataj chay jinata parlankiri? Mayk'ajkamataj simiykimanta chay nisqasniyki llojsenqa uj muyoj wayra jinari? 3Tukuy Atiyniyoj Diosqa cheqan kajtaqa mana q'ewinchu, nillataj justiciatapis. 4Wawasniykichari Diospa contranta juchallerqanku, Diostaj chay juchankuman jina paykunata castigan. 5Tukuy Atiyniyoj Diosta mask'ay, mañakuytaj qanmanta khuyakunanta. 6Sichus qan cheqan sonqowan, cheqantataj purinki chayqa, Pay qhawarisonqa, familiaykitataj watejmanta sayarichipusonqa. 7Ñawpajta imasniykichus tiyapusorqa, chaykunaqa mana imachu kanqa, qhepaman tiyapusonqa chaykunamanta nisqaqa. 8Tapuriy ñawpa runas imaynatachus tiyakorqanku, chayta; paykunamanta yachaqakuy imaynachus kasqankuta. 9Noqanchejqa qaynallamantaraj kanchej, manaraj imatapis yachanchejchu; kay pachapi kawsayninchejqa llanthu jinalla chinkaripun. 10Ñawpa runasrí ashkha imasta yachachisuyta atenqanku, ashkha imasmantataj willasonqanku. 11T'otoraswan, papiro nisqa waj laya t'otorawanqa, maypichá yakus tiyan, chayllapi wiñanku. 12Chaywampis q'omerlla kashaspa, mana k'utusqalla, tukuy qhorasmanta aswan ñawpajta ch'akirparin. 13Kikillantaj kashan, pikunachus Diosta qonqapunku, chaykunawampis; sajra runas may jinata yuyaspa suyakusqankoqa chinkapullantaj. 14Creesqanku, imapichus atienekusqanku imaqa mik'u mik'oj llikhan jinalla kanku. 15Mik'u mik'oj llikhanmanta jap'ikuyta munanqanku, chaytaj llik'irparikonqa. Mik'u mik'oj llikhanman ch'ipakonqanku, chaytaj mana aguantanqachu. 16Sajra runasqa intej ñawpaqempi q'omer qhoras jina kanku. Ijimusqankoqa tukuy huertaman junt'aykun. 17Saphiykunku chhankasnintinman, chay saphistaj rumisnintinman ch'ipaykukunku. 18Pillapis chaymanta t'irajtintajrí, ni pipis ninmanchu: Chaypi karqa, nispa. 19Ajinamanta chaykunaqa tukukonqanku; maypichus wiñarqanku, chay cheqaspi waj qhorasñataj wiñanqanku. 20Diosqa mana qhesachanqachu cheqan runataqa, nitaj sajra runatapis yanapanqachu. 21Payqa ujtawan asirichisonqa, saqesonqataj kusiywan jatunmanta qhaparejta. 22Chaymantataj enemigosniykeqa p'enqaymanta wañonqanku, chay sajra runaspa wasisninkutaj thuñisqa kanqanku, nispa nerqa Bildadqa.


text:
Helena (santu)
Flavia Iulia Helena Santa Elena, Constantinopolispi Elena, sutiyuq warmiqa (* 250 watapi paqarisqa Drépano llaqtapi - † 330 watapi wañusqa Roma llaqtapi) huk kathuliku wan orthodoksa Santu karqan.
18 ñiqin chakra yapuy killapi Santa Elena kathuliku raymi p'unchawninmi.
21 ñiqin aymuray killapi Santa Helena orthodoksa raymi p'unchawninmi.
Tayta: ; Mama: .
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Helena (santu).
- Web católica sobre los primeros cristianos


text: 1Chaykuna qhepatataq rikurqani kay pachaq tawantin ladonpi tawa angelkuna sayashaqta, kay pachapi tawantin wayrata hark'ashaqta, ama hallp'a patamanpas, lamar-qochamanpas, ima sach'amanpas wayramunanpaq. 2Rikullarqanitaqmi huk angeltapas inti lloqsimuy ladomanta kawsaq Diospa sellon hap'iykusqa hamushaqta. Paymi kunkayoqta waqyakurqan chay tawa angelkunata, paykunamanmi atiyta qorqan hallp'ata lamar-qochatawan muchuchinankupaq: 3Amaraq muchuchiychischu hallp'atapas, lamar-qochatapas, sach'akunatapas, Diosninchispa kamachinkunata mat'inkupi sellowan marcanaykukama, nispa. 4Hinan uyarirqani hayk'achus sellowan marcasqakuna kasqanta. Israelpa llapan ayllunkunamantan karqan pachak tawa chunka tawayoq waranqa marcasqakuna. 5Judá ayllumantan karqan chunka iskayniyoq waranqa. Rubén ayllumantan karqan chunka iskayniyoq waranqa. Gad ayllumantan karqan chunka iskayniyoq waranqa. 6Aser ayllumantan karqan chunka iskayniyoq waranqa. Neftalí ayllumantan karqan chunka iskayniyoq waranqa. Manasés ayllumantan karqan chunka iskayniyoq waranqa. 7Simeón ayllumantan karqan chunka iskayniyoq waranqa. Leví ayllumantan karqan chunka iskayniyoq waranqa. Isacar ayllumantan karqan chunka iskayniyoq waranqa. 8Zabulón ayllumantan karqan chunka iskayniyoq waranqa. José ayllumantan karqan chunka iskayniyoq waranqa. Benjamín ayllumantapas chunka iskayniyoq waranqallataqmi karqan. 9Chaykuna qhepatataq qhawarispa rikurqani mana piqpa yupay atinan ancha askha runakunata. Paykunan karqan llapa suyukunamanta, ayllukunamanta, llaqtakunamanta, tukuy rimaykunamantawan, hinaspan kamachikuy tiyanaq ñawpaqenpi Corderoq ñawpaqenpiwan sayasharqanku, yuraq p'achawan p'achasqakama, palmera k'allma hap'iykusqakama. 10Kunkayoqtataq qaparirqanku: ¡Kamachikuy tiyanapi tiyashaq Diosninchismi Corderopiwan qespichiqninchisqa! nispa. 11Llapa angelkunataq kamachikuy tiyanaqpas, kurak runakunaqpas, tawantin kawsashaqkunaqpas muyuriqninkupi sayasharqanku, hinaspan tiyanaq ñawpaqenpi pampakama k'umuykukuspa Diosta yupaycharqanku: 12¡Ahinapuni kachun! Hatunchaypas, qhapaqchaypas, yachaypas, gracias qoypas, yupaychaypas, atiypas, kallpapas, Diosninchisman wiñay-wiñaypaq kachun. ¡Amén! nispa. 13Hinan hukkaq kurak runa tapuykuwarqan: ¿Pikunataq kaykunari yuraq p'achawan p'achasqakunaqa? ¿Maymantataq hamunkupas? nispa. 14Hinan ñoqaqa payta nirqani: Señor, qanmi chaytaqa yachanki, nispa. Paytaq niwarqan: Kaykunaqa manchay ñak'ariymanta lloqsimuqkunan, p'achankuta t'aqsaspa Corderoq yawarninpi yuraqyachiqkunan. 15Chayraykun Diospa kamachikuy tiyananpa ñawpaqenpi kashanku, tuta-p'unchaytaq yupaychana wasipi payta servishanku. Tiyanapi tiyashaqtaq paykunata karpanwan qataykuspa waqaychanqa. 16Manañan yarqaytapas ch'akiytapas muchunqakuchu, manallataq intipas chayanqachu, ruphaypas kankanqachu, 17tiyana chawpipi kashaq Corderon paykunataqa michinqa, kawsay unu pukyukunamantaqmi paykunataqa pusanqa, Diostaqmi paykunaq lliw weqenkutapas pichanqa, nispa.


text: 1Samana diya kayantin manara allita pakariptinra Mariya Magdalena rirkan Jesusta churashkankuna machayta kawak. Chaypi chayashpana kawarkan wichkashkankuna rumita punkunmanta ashuchiduta. 2Chayta kawashpana kallparkan Pedruta ñukata willawaksapa. Ñuka Juan Jesuspa sukaman munawashkan disipulun kani. Ñukaykunapi chayashpa Mariya Magdalenaka willawarkansapa: —¡Ñami Jesuspa kuerpuntaka surkushkasapana! Manami yachanisapachu maypimi churashkasapa nishpa. 3Chashna willawaptinkunana Pedruwan ñuka kallpashpa rirkanisapa Jesuspa kuerpun churashkankunata kawak. 4Ishkantinikuna kallpashpa ñuka Pedrumanta ashwan utka kallpashpa ñawpakta chayarkani. 5Chaypina kumurayashpa chay machay ukunta chaparkani. Mana yaykuyta animukushpayni punkullamanta Jesuspa wankushkankuna llachapankunallata kawarkani. 6Chaymanta washaynita Pedruka chayashpa yaykukpacha rirkan. Yaykushpa paypish chay wankushkankuna llachapankunallata kawarkan. 7Chaymanta kawarkan Jesuspa uman wankushkankuna llachapata chikanpi churaduta. Chay uman wankuna llachapaka mana kuerpun wankuna llachapawan tantallachu karkan. 8Pedru yaykuptinna ñukapish yaykurkani. Chaypina allita chay llachapakunataka kawarkani. Chayta kawashpayni kreyirkani Jesus kawsamushkanta. 9Manara Jesus kawsamuptin ñukaykuna mana allitarachu entiendirkanisapa Tata Diospa killkadunpi rimashkanta. Chaypi rimarkan Jesus wañushkanmanta kawsamunanta. 10Chayta kawashpaynikuna wasinikunaman kutirkanisapa. 11Ñukaykuna wasinikunaman kutiptinikuna Mariya Magdalenaka machay washallapi sapallan kiparirkan. Chaypina sukaman wakakuypi kumurayashpa punkunllamanta chay uchku ukunta chaparkan. 12Uchku ukunpi allita chapashpa kawarkan ishkay yurak likidu llachapayuk angelkunata. Maypicha Jesuspa kuerpun kashka chaypi paykuna tiyaridu karkansapa. Sukka uman kashkapi karkan. Sukka chakin kashkapi tiyaridu karkan. 13Paykunaka tapurkansapa: —Mariya ¿imapatí sukaman wakakuykanki? Mariyaka aynirkan: —Maestruynipa kuerpuntami apashkasapa. Manami yachanichu maypimi churashkasapa nishpa. 14Chashna rimashpana Mariyaka washanta chapashpa Jesusta kawarkan. Payta kawashpapish mana riksirkanchu Jesus kananta. 15Chaypina Jesuska tapurkan: —¿Imapatí sukaman wakakuykanki? ¿Pitatí maskaykanki? Chaypina Mariyaka werta kuydak runa kananta yuyashpa willarkan: —Kan Jesuspa kuerpunta apashka kashpaykika willaway maypimi churashkanki nishpa. Willawaptiki ñuka risha pushamuk. 16Chaypina Jesuska willarkan: —¡Mariya! Shutinta rimaptin Mariyaka Jesustaka riksirkan. Chaypina hebreo rimanapi willarkan: —¡Raboni! Chay Raboni rimanan riman “Maestru”. 17Mariya ladunchaptinna Jesuska willarkan: —Ama apiwaychu. Manara Tatayniman rishkanirachu. Rillay disipuluynikunata willamuysapa Tatayniman rinaynita. Ñukapa Tataynika kankunapapish Tataykichimi. Ñukapa Diosnini kankunapapish Diosnikichimi. 18Chashna willaptinna Mariya Magdalenaka rirkan ñukaykunata willawaksapa Jesusta kawashkanta. Chaymanta parlachiwarkansapa tukuy Jesus willashkanta. 19Chaymanta samana diya kayantin tutayaptinna suk wasipi ñukaykunaka tantanakurkanisapa. Chay wasipi allita wichkanakurkanisapa judiyu awtoridarninikunata manchashpaynikuna. Chay wichkadu wasipi tantanakudu kaptinikuna Jesuska yaykushpa ñukaykunapa chawpinikunapi shayarishpa rimachiwarkansapa: —Amana turbachinakushpa llakiychinachu. 20Chashna rimachiwashpankuna klavu uchkushkan makinkunata lansa uchkushkan kostillanta kawachiwarkansapa. Jesusta kawashpaynikuna sukaman kushikurkanisapa. 21Chaypina payka kashkan willawarkansapa: —Amana turbachinakushpa llakiychinachu. Imashnacha Tatayni kay allpaman kachamuwashka ñukapish kankunata kachaykichi rimanaynita yachachikuk. 22Chayta willawashkankunawasha Jesuska ñukaykunata pukuwarkansapa. Chaymanta willawarkansapa: —Tata Diospa Espiritunta chaskiychi. 23Paymi yachachishunkichi pimi ñukata kreyiwan pimi mana kreyiwanchu nishpa. Chashna yachachishuptikichi Tata Dios perdonashkan runakunata atipankichi willayta: “Tata Dios ñami uchaykichita perdonashkana.” Chashna kankuna willaptikichi Tata Dios chay runakunata perdonankasapa. Chaymanta Tata Diospa Espiritunka yachachishunkichi mana ñukata kreyiwanayak runakunata willayta: “Tata Dioska kankunata manami perdonashunkichichu.” Chashna willaptikichi Tata Dios paykunata mana perdonankasapachu. Chashna rimashpana Jesuska sakiwarkansapa. 24Jesus ñukaykunapi rikurishkan ora chay disipulun Tomas Gemelo mana ñukaykunawanchu karkan. 25Ñukaykunapi chayamuptinna payta willarkanisapa: —Señorninchitaka ñami kawashkanisapana. Chaypina Tomaska ayniwarkansapa: —Mana kreyiykichichu. Makinpi klavu uchkushkanpi deduynita churashpaynira tuksidu kostillanpi makinita satishpaynira kreyisha kawsamushkanta. 26Chaymanta pusak diya washan chay wasillapi ñukaykuna kashkan tantanakurkanisapa. Chay diya Tomaska ñukaykunawan karkan. Alli wichkadu wasi ukupi kaptinikuna Jesuska yaykurkan. Yaykushpana chawpinikunapi shayarishpa rimachiwarkansapa: —Ama turbachinakushpa llakiychichu. 27Chaypina Tomastaka willarkan: —Tomas, shamuy. Kay makini klavu uchkushkanpi deduykita churay. Makinikunata kaway. Chaymanta tuksidu kostillaynipi makikita satiy. Ama sinchi shunku mana kreyikuk runa kaychu. Kreyiway wañushkaynimanta kawsamushkaynita. 28Chaypina Tomaska willarkan: —¡Kanmi kanki Señornini Diosnini! 29Chaypina Jesuska willarkan: —Kawawashpaykira kreyinki kawsamushkaynita. Suk runakuna mana kawawashpapish kreyinkasapa wañushkaynimanta kawsamushkaynita. Paykunaka ashwanta kushikunkasapa. 30Jesuska aypa kuti rikchak laya almirana milagrukunata ruraptin ñukaykunaka kawarkanisapa. Chay aypa almirana milagrukunata kawashpayni mana tukuytachu killkashkani. 31Kaykunallata killkashkani kankuna yachanaykichipa Jesus Tata Diosmanta shamudu wambran kananta. Killkashkani kankuna Jesusta kreyishpa kawsanaykichipa. Payta kreyishpaykichi paywan tantalla mana tukuyniyukta kawsankichi.


text: 1Señor Diosmi huktawan niwarqan: 2Kay llaqtapiqa aman casarakunkichu, amallataq wawayoqpaschu kanki. 3Ñoqa Señor Diosmi willashayki kay llaqtapi paqariq wawakunapaq, chay wawakunaq tayta-mamankunapaqpas imachus kananmanta: 4Manchay onqoywanmi wañuranqaku, paykunamantaqa manan pipas waqanqachu, manataqmi p'ampanqakupasñachu, wañusqanku cheqaspin wanu hina qhepakunqaku. Awqa-tinkuymi yarqaypiwan paykunata ch'inyachipunqa, ayankutataqmi ankakuna salqa animalkunapiwan mikhupunqa, nispa. 5Señor Diosqa nillawarqantaqmi: Aman haykunkichu wañuqniyoqpa wasinman, aman waqaysikunkichu, aman sonqochankipaschu. Kay llaqtamanqa manañan thak-kayniyta churasaqchu, manañan munaykukusaqchu manallataq khuyapayasaqpaschu. 6Kay suyupiqa hatunpas huch'uypas llapanmi wañunqa, manan pipas ayanku p'ampaq kanqachu, manan paykunamanta waqaqpas kanqachu, manan pipas llakikuymanta cuerponta mat'akuq chukchanta rutukuqpas kanqachu. 7Wañuqninmanta llakisqa kashaqwanqa manan pipas kusichinanpaq mikhunqapaschu ukyanqapaschu, mama-taytanña wañupuqtinpas. 8Amallataq haykunkichu fiestayoqpa wasinmanpas, aman paykunawan tiyaykunkichu ukyaqpas mikhuqpas. 9Uyariway allinta ñoqa Tukuy-atiyniyoq Señor Israelpa Diosnin nisqayta: Kay llaqtapiqa ch'inyachisaqpunin fiestayoqpa kusikuymanta takiyninta, casarakuqpa qhaswaynintapas. Qankunaqa kikiykichisraqmi chayta rikunkichis, kawsasqaykichis p'unchaykunapi. 10Kay willakuyta willaqtiykin llaqtaqa tapusunki: ¿Imaraykun Señor Diosqa kay hatun llakita chayachimuwanqaku? ¿Ima mana allintapunitaq ruwarqaykuri? ¿Ima huchatapunitaq Diosninchis Señor Dios contraqa ruwarqayku? nispa. 11Qantaq kutichinki, Señor Diosmi nin: Kayqa ñawpa taytaykichiskunaq wikch'uwasqanmantan, paykunaqa wak dioskunatan qatikurqanku yupaychanankupaq hatunchanankupaqwan, ñoqatataq wikch'urparipuwarqanku, kamachisqaykunatapas manan kasuwarqankuchu. 12Qankunataq ñawpa taytaykichiskunamantapas aswan mana allintaraq ruwarqankichis, qankunaqa sapankaykichismi millay rumi sonqokuna kankichis, manataq kasuwankichischu. 13Chayraykun kay suyumantaqa qarqosqaykichis, ñawpa taytaykichispapas qankunaqpas mana reqsisqaykichis suyuman, chaypin qankunaqa tuta-p'unchay wak dioskunata yupaychamunkichis, manataqmi qankunataqa khuyapayasqaykichischu, nispa. 14Señor Diosmi nillantaq: Kanqan huk p'unchay, Egiptomanta Israel runakunata horqomuq Señor Diospa sutinpi manaña juranaykichispaq, 15aswanmi jurankichis: “Wichay lado suyumanta Israel runakunata horqomuq Señor Diospa sutinpin jurani”, nispa. Kaqllataq: “Hinantin suyukunapi ch'eqeykusqa Israel runakunata horqomuq Señor Diospa sutinpin jurani”, nispa. Ñoqan kaqta hallp'aykichisman kutichimpusqaykichis, ñawpa taytaykichisman qosqay hallp'aman, nispa. 16Señor Diosmi nillantaq: Askha challwaqkunatan kachamusaq Israel runakunata challwata hina hap'inankupaq. Chaymantapas pusamullasaqtaqmi qhamiyaspa hap'iqkunata, hinan qhamiyanqaku hap'inankukama hinantin orqokunapi moqokunapi qaqa wasikunapipas. 17Lliw ima ruwasqankutan rikushani, manataqmi pillapas ñoqamantaqa pakakunchu, manapunin ima huchallankupas ñoqamantaqa pakasqa kanchu. 18Hallp'ayman mana kawsaq millay idolonkuwan, cheqnikusqay diosninkuwan hunt'aykachispan qhellicharqanku, chayraykun iskay kutita pagapusaq mana allin ruwasqankumanta huchankumantawan, nispa. 19Señor Diosníy, yanapaqníy, kallpachaqníy, llaki-phutiyniypi pakaykukunay, qanmanmi suyukuna qayllaykamusunkiku, hallp'aq k'uchunmanta hamuspan nisunkiku: Ñawpa taytanchiskunaq diosninkuqa yanqallan kasqa, mana atiyniyoq mana imapaq valeqkunallan. 20¿Runaqa atinmanchu dioskuna ruwakuyta? Arí, ichaqa manan chaykunaqa dioskunachu, nispa. 21Qhawariy, paykunamanmi rikuchisaq, kunanpachan yachachisaq atiyniyoq, kallpayoq kasqayta. Chay hinapin yachanqaku sutiyqa Señor Dios kasqanta, nispa.


text: 1Pabloqa Silaspiwanmi Derbe llaqtaman hinallataq Listra llaqtaman chayaranku. Hinaspan chay Listra llaqtapi tariranku Señor Jesucristopi creeq Timoteo sutiyoq joventa. Paypa mamitanpas Jesucristopin creeran. Paymi karan Israel nacionmanta, papanñataq Grecia nacionmanta. 2Timoteomantaqa Listra llaqtapi hinallataq Iconio llaqtapi tiyaq creyentekunaqa allintan rimaranku. 3Chaymi Pabloqa Timoteota viajeman pusayta munaran. Ichaqa Israel nacionniyoq llaqtamasin runakunaqa chay risqanku llaqtakunapiqa llapallankun yacharanku, Timoteopa papanqa Grecia nacionniyoq runa kasqanta. Chaymi Pabloqa Timoteopa contranpi Israel nacionniyoq runakuna ama rimanankupaq, circuncisión costumbreta paypi ruwaran. 4Chaymantan paykunaqa pasasqanku llaqtakunapi creyentekunaman rispanku, paykunaman willatamuranku, Jerusalén llaqtapi apostolkunawan, hinallataq llapallan liderkunawan acordaspa, escribisqankumanta. 5Chaymi chay llaqtakunapi creyentekunaqa, kallpanchakuspanku, Señor Jesucristopi astawan confiaranku. Hinaqtinmi ashka runakunaqa Jesucristopi creeqkunaman sapa p'unchaw yapakamuranku. 6Pabloqa paywan kushka riqmasin runakunapiwanmi Asia provincia lawpi allin willakuykunata Diosmanta willayta munaranku. Ichaqa Santo Espiritutaqmi mana permitiranchu. Chaymi paykunaqa Frigia lawman, hinallataq Galacia provincia lawman viajaranku. 7Hinaspan paykunaqa Misia provincia lawpa tupaqnin lugarkama chayaranku. Chaymantan Bitinia provincia lawman pasayta munaranku. Ichaqa Jesuspa Espirituntaqmi mana permitiranchu chay lawman rinankuta. 8Hinaqtinmi paykunaqa Misia provincia lawninta Troas llaqtaman viajaranku. 9Chay llaqtapin Pabloqa Macedonia provincia lawniyoq runata huk visionpi tuta rikuran. Chay visión rikusqanpin chay runaqa, sayariyuspa, Pablota khaynata ruegakuran: —¡Macedonia provincia lawman hamuspaykiyá yanapaykuwayku! nispa. 10Chay visionninpi rikusqanta Pablo willawaqtinkun, llapallayku alistakurayku, chay Macedonia provincia lawman viajanaykupaq. Chayman rispaykun noqaykuqa yacharayku, Diosqa kikinpuni chay provincia lawman mandawasqankuta, Jesusmanta allin willakuykunata runakunaman chaypi willamunaykupaq. 11Troas llaqtamanta lloqsimuspaykun, huk barcoman wichaspa, lamar qochantakama Samotracia nisqa islaman rirayku. Paqarisnintin p'unchawtañataqmi Neápolis llaqtaman barcopi rirayku. 12Chaymantan ichaqa chakillapiña Filipos llaqtaman rirayku. Chay Filipos llaqtaqa Macedonia provincia ukhupin huk importante llaqta karan. Hinaspapas chay llaqtapiqa Roma nacionniyoq ashka runakunan tiyaranku. Hinaqtinmi noqaykuqa ashka p'unchawkuna chaypi qepakurayku. 13Huk samana p'unchawpin noqaykuqa llaqtapa cercanpi kaq mayupa patanman rirayku. Chaypin sapa samana p'unchawpi Israel nacionniyoq runakunaqa, Diosmanta mañakunankupaq huñunakuq karanku. Hinaspan noqaykuqa chay lugarpi huñunasqa warmikunata tarirayku. Chaymi paykunapa ladonpi tiyayuspayku, Diosmanta allin willakuykunata paykunaman willarayku. 14Chay warmikunamanta hukninmi karan Tiatira llaqtamanta Lidia sutiyoq warmi. Paymi ancha valorniyoq sumaq fino puka telakunata venderan. Hinaspapas payqa Diosta adoraq warmin karan. Paypa sonqontan Diosqa tupayuran, Pablopa yachachisqanta allinta uyarispa, Jesucristopi creenanpaq. 15Hinaspan Lidiaqa llapallan familiantin bautizarachikuspa, noqaykuta ruegawaranku khaynata: —Sichus qankuna Jesucristopi creesqayta cheqaqtapuni creewankichis chayqa, wasiymanyá samakuq hamuychis, nispa. Chaymi payqa anchata ruegakuwaranku, wasinpi qepakunaykupaq. Chaymi noqaykuqa paypa wasinpi qepakurayku. 16Huk p'unchawmi noqaykuqa Diosmanta mañakunayku lugarman rishaspayku, ñanpi tuparayku mana allin espirituyoq sipaswan. Chay sipasmi qepa tiempokunaman imakunapas pasananmanta adivinayta yacharan. Saynata adivinaqtinmi, patronninkunaqa chay adivinasqanwan ashka qolqeta ganaranku. 17Chay sipasmi noqaykupa qepaykuta hamuspa, llapallan runakunaman altota rimaspa khaynata niran: —Kay runakunaqa ancha atiyniyoq Diostan servinku. Paykunan willashasunkichis Diosqa imaynatas salvasunaykichismanta, nispa. 18Saynatan chay sipasqa ashka p'unchaw chaykunata rimaran. Hinaqtinmi chay rimasqanta manaña uyariyta munaspan, Pabloqa chay sipaspi kaq mana allin espirituta niran: —¡Señor Jesucristopa sutinpin kamachiyki. Kay sipasmanta lloqsiy! nispa. Hinaqtinmi chay mana allin espirituqa, kasqan ratolla, chay sipasmanta lloqsiran. 19Hinaqtinmi chay sipaspa patronninkunaqa, qolqeta manaña ganayta atispanku, Pablota Silastawan hap'ispanku, autoridadkunapa kasqan plazaman aparanku. 20Chaypin chay autoridadkunata khaynata niranku: —Kay Israel nacionniyoq runakunan ch'aqwata hatarichishanku kay Filipos llaqtanchispi. 21Paykunan hukniraq costumbrenkuta yachachishanku. Chaymi noqanchis Roma nacionniyoq runakunaqa, chay costumbrenkutaqa mana aceptananchishchu, nitaq paykunataqa qatikunanchispashchu, nispanku. 22Saynallataqmi chaypi kaq runakunapas Pablopa hinallataq Silaspa contranpi sayariranku. Hinaqtinmi chay autoridadkunaqa kamachiranku, paykunata q'alanaspa, wasankupi alli-allinta k'aspikunawan waqtanankupaq. 23Sayna nishuta waqtaruqtinkutaqmi, chay autoridadkunaqa soldadokunata kamachiranku, Pablota Silastawan carcelman churamunankupaq. Hinaspan carcelpi cuidaqtapas kamachillarankutaq, alli-allinta cuidananpaq. 24Chaymi chay carcelta cuidaq runaqa Pablota Silastawan carcelpa ukhu k'uchunpi wishq'aran. Hinaspan huk llasallaña k'ulluwan Pablopa hinallataq Silaspa chakinkunata hap'ichiranku. 25Ichaqa kushka tuta hina kashaqtinmi, Pabloqa Silaspiwan Diosmanta mañakuspa, himnokunata takisharanku. Chay takisqankutan carcelpi kaq wakin presokunapas uyarisharanku. 26Hinaqtinmi qonqayllamanta ancha mancharikuypaq huk terremoto nishuta shapchimuran. Chaymi chay carcelpa cimientonkunaraq anchata shapchikuran. Hinaqtinmi chay ratolla chay carcelpa punkunkuna kicharikuran. Saynallataq runakunata watasqanku cadenakunapas, kikillanmanta pashkakuran. 27Chaymi chay carcelta cuidaq runaqa, rikch'arimuspa, chay carcelpa punkunkunata kichasqata rikuran. Chaymi payqa chay carcelpi kaq runakuna ña ishkapakunankupaqña piensaspan, espadanta orqomuspa, ña wañuchikunanpaq listoña kasharan. 28Chaymi Pabloqa altota qaparispa, khaynata niran: —¡Ama imatapas ruwakuychu; kaypin llapallayku kashayku! nispa. 29Chay nisqanta uyarispanmi, chay carcelta cuidaq runaqa huk lamparinta mañakuran. Hinaspan payqa mancharisqallaña haykuran, Pablopa hinallataq Silaspa kasqan cárcel k'uchuman. Ladonkuman chayaruspantaqmi, mancharikuymanta khatatataspa, ñawpaqninkupi qonqorikuran. 30Hinaspan chay carcelta cuidaq runaqa Pablota Silastawan carcelmanta hawaman orqomuspa, paykunata tapuran: —Wiraqochakuna, ¿imatataq noqari ruwanay, salvasqa kanaypaqrí? nispa. 31Chaymi paykunaqa contestaranku khaynata: —Señor Jesucristopi creey, salvasqa kanaykipaq. Saynallataq wasiykipi kaq familiaykikunapas creechunku, salvasqa kanankupaq, nispa. 32Hinaqtinmi Pabloqa Silaspiwan Diosmanta allin willakuykunata willaranku chay carcelpi cuidaq runaman, hinallataq wasinpi kaqkunamanwan ima. 33Chaymantan chay carcelta cuidaq runaqa chay tutalla, Pablota Silastawan huk lawman pusarispa, k'irinkunata maqchiran. Hinaspan chay carcelta cuidaq runaqa familiakunantin bautizachikuran. 34Chaymantan chay carcelta cuidaq runaqa, Pablota Silastawan wasinman pusaspa, mikhunata qoran mikhunankupaq. Hinaspan Diospi creesqankurayku anchata llapallanku kusikuranku. 35Achiqaramuqtinñataqmi chay llaqtapi autoridadkunaqa, carcelman huk guardiakunata mandaranku, chay carcelta cuidaq runata, khaynata nimunankupaq: —Pablota Silastawan ripunankupaq kacharipuy, nispa. 36Chaymi chay carcelta cuidaq runaqa Pablota niran: —Llaqtata kamachiq autoridadkunan ordenta apachimuwan qankunata kacharipunaypaq; saynaqa hawkalla ripuychis, nispa. 37Ichaqa Pabloñataqmi chay guardiakunata khaynata niran: —¿Imaninkin? Noqaykutaqa kay llaqtapi kamachikuq autoridadkunan, Roma nacionniyoq runakuna kashaqtiykupas, llapallan runakunapa ñawpaqninpi waqtachiwaranku. Hinaspan noqaykutaqa carcelman churachimuwaranku, manaraq sentenciasqa kashaqtiyku. Chaychu kunanri, ¿pakallapi kachariyta munawashankú? Manan noqaykuqa ripusaqkuchu. Paykunayá kikinkupuni hamuspanku orqowachunku, asta kay carcelpa punkunta lloqsinaykukama, nispanku. 38Hinaqtinmi guardiakunaqa Pablopa nisqanta chay autoridadkunaman willaranku. Chaymi chay autoridadkunaqa anchata mancharikuranku, Pabloqa Silaspiwan, Roma nacionniyoq kasqankuta uyarispanku. 39Hinaqtinmi chay autoridadkunaqa carcelman rispanku, Pablomanta Silasmantawan perdonta mañakuranku. Hinaspan Pablota Silastawan chay carcelmanta orqospa, chay llaqtamanta ripunankupaq ruegaranku. 40Hinaqtinmi Pabloqa Silaspiwan chay carcelmanta lloqsispanku, Lidiapa wasinman riranku. Chaypin Señor Jesuspi creeq hermanokunawan tupaspanku, Señor Jesucristopi allinta creenankupaq paykunata kallpancharanku. Hinaspan chay llaqtamanta ripuranku.


text: 1Abib killapin Señor Diosniykichispaq Pascua Fiestata ruwankichis. Chay killapin huk tuta Diosniykichis Señor Diosqa Egipto suyumanta horqomurqasunkichis. 2Diosniykichis Señor Dios sutinta yupaychanapaq akllakunqa chay cheqastan rinkichis, hinaspa wakatapas ovejatapas nak'aspa Pascua sacrificiota Señor Diosman haywankichis. 3Chay haywasqa animaltaqa mana qonchuyoq t'antatawanmi mikhunkichis. Qanchis p'unchaymi mana qonchuyoq t'antata mikhunkichis. Chay t'antaqa Llakikuy T'antan sutin, chaytan mikhurqankichis Egipto suyumanta usqhaylla lloqsimushaspaykichis. Chay hinapin lloqsimusqaykichis p'unchayta kawsanaykichiskama yuyashallankichispuni. 4Chay qanchis p'unchay ukhupiqa aman llapa suyuykichispi qonchu kanqachu. Fiesta Qallariy p'unchay tardepi haywasqaykichis animal aychatataq ama qhepantin p'unchaypaq puchuchinkichischu. 5Pascua sacrificiotaqa aman Diosniykichis Señor Diospa qonasuykichis suyupi mayqen llaqtapipas haywankichischu, 6aswanpas sutinta yupaychanapaq Señor Dios akllakunqa chay cheqasllapin Pascua sacrificiotaqa haywankichis inti chinkaykuy horasta, chay horastan Egiptomanta lloqsimpurqankichis. 7Señor Dios akllakunqa chay cheqaspin haywasqa aychata kankaspa mikhunkichis. Qhepantin paqartataq wasiykichisman kutipunkichis. 8Soqta p'unchaymi mana qonchuyoq t'antata mikhunkichis, qanchiskaq p'unchaytaqmi Diosniykichis Señor Diospaq hatun p'unchay kanqa. Chay p'unchaypiqa aman imatapas llank'ankichischu. 9Trigo ichhuy qallariy p'unchaymantapacha qanchis semana tukuyta, 10Diosniykichis Señor Diospa sutinpi Semanakuna nisqa Fiestata ruwankichis, Señor Diosniykichispa saminchasqasuykichisman hinataq tukuy sonqo ofrendaykichiskunata payman haywankichis. 11Hinallataq Diosniykichis Señor Dios payta yupaychanapaq akllakunqa chay cheqaspi paypa ñawpaqenpi q'ochukunkichis wawaykichiskunapiwan, kamachiykichiskunapiwan, llaqtaykichispi tiyaq Leví runakunapiwan, wak llaqtayoqkunapiwan, mana tayta-mamayoqkunapiwan, viudakunapiwan. 12Yuyarinkichistaq Egipto suyupi kamachi kasqaykichista, chayrayku tukuy kay kamachikuyta mana qonqaspa hunt'ankichis. 13Trigo cosechayta lliwta tukuspa uvasniykichistapas ch'irwayta tukuspa, qanchis p'unchayta Ch'uklla Ruway Fiestata ruwankichis. 14Chay fiestapin q'ochukunkichis wawaykichiskunapiwan, kamachiykichiskunapiwan, llaqtaykichispi tiyaq Leví runakunapiwan, wak llaqtayoqkunapiwan, mana tayta-mamayoqkunapiwan, viudakunapiwan. 15Señor Diosniykichis akllakunqa chay cheqaspi paypa sutinpi qanchis p'unchayta fiestata ruwankichis, tukuy cosechaykichiskunapipas llank'asqaykichiskunapipas Diosniykichis Señor Dios saminchasunkichis chay hawa. Ahinapin qankuna ancha kusisqa kankichis. 16Señor Dios akllakunqa chay cheqastan sapa wata llapa qharikuna kinsa kutita Señor Diospa ñawpaqenman rinqa Mana Qonchuyoq T'anta Fiestapi, Semanakuna nisqa Fiestapi, Ch'uklla Ruway Fiestapi ima. Chay fiestakunapiqa aman pipas hinalla Señor Diosman rinqachu, 17aswanpas sapankan ofrendakunata apanqa, Diosniykichis Señor Diospa saminchasqanman hina. 18Diosniykichis Señor Dios qosunkichis chay suyu llaqtakunapin aylluykichisman hina juezkunata oficialkunata churankichis, runakunata chanin-kayman hina juzganankupaq. 19Ama chaninchayta waqllichiychischu, aman mayqen runamanpas sayakunkichischu, amataq lluk'iykusqatapas chaskikunkichischu, lluk'iykuyqa yachayniyoq runakunaq ñawintan ñawsayachin, chanin runakunaq rimasqantapas waqllichinmi. 20Chanin-kayman hinallapunin ruwankichis, chay hinapin Diosniykichis Señor Diospa qonasuykichis suyuta hap'ikapunkichis hinaspa kawsankichis. 21Diosniykichis Señor Diospa altarnin qayllapiqa aman ima sach'atapas mallkinkichischu Asera diosa hina yupaychasqa kananpaq. 22Aman yupaychana saywa rumita sayarichinkichischu. Tukuy chaykunataqa cheqnikunmi Diosniykichis Señor Diosqa.


text: 1Mash allita uyariway. Tata Diosta kreyik runakunata yachachiysapa Tata Diosta royganankunapa tukuy runakuna payta kreyishpa kawsanankunapa. Yachachiysapa Tata Diosta agradesinankunapa sukaman yanapaptinkuna. 2Yachachiysapa tukuy llaktapi awtoridarninkunapa tukuy kamachikukninkunapa royganankunapa. Paykuna alli kamachikuk kaptinkuna ñukanchikuna kushikushpa Tata Diosta allita kreyishpa tukuy layapi allita rurashpa kawsashunchisapa. 3Chashna paykunapa roygashpanchikuna allita ruranchisapa. Chaymanta salvawakninchi Tata Diosta sukaman kushichinchisapa. 4Tata Dios sukaman munan tukuy runakunata salvayta. Munan tukuy runakuna rimananta yachanankunapa. 5Tata Dioska sukllallami. Ñukanchikuna uchanchikunarayku paymanta ashudu karkanchisapa. Chaymanta suk runalla atipan Tata Diosman pushawayninchikunata paywan tantalla kawsananchikunapa. Chay pushawakninchikuna runaka Jesukristumi. 6Jesukristuka wañushpa rantiwarkanchisapa wañuymanta salvawananchikunapa. Tata Dios munashkan tiempu yachachiwashkanchisapa Jesukristu wañushpa rantiwananchikunata. 7Tata Dios ñukata akllawashpa kachamuwashka paypa rimananta mana judiyu runakunata yachachinaynipasapa payta kreyishpa kawsanankunapa. Mana llullakunichu. Deverastami Tata Dios kachamuwashka mana judiyu runakunata yachachinaynipasapa. 8Chashna kaptin munani tukuy llaktakunapi tukuy wawkinchikuna Tata Dioswan parlanankunapa. Munani tantanakushpa mana piñanakushpa mana ayninakushpa makinkunata atarichishpa Tata Dioswan parlanankunapa. 9Chaymanta paninchikunata yachachini allimallata llachapakunankunapa. Mana munanichu paninchikuna pinkakuna laya sukaman taksha llachapankunata churakunankunapa. Mana munanichu aypa chaniyuk llachapakunata rantishpa churakunankunapa. Paninchikunata yachachini allimallata chukchankunata allichanankunapa. Mana munanichu aypa chaniyuk kuriwan perlaswan sukaman sumachinankunapa. 10Tata Diosta kuyashpa kushichik paninchikuna allita rurashpa kawsanankuna tiyan. 11Paninchikunata yachachinisapa alli yachachikuk runa yachachikuykaptin mana nima parlashpa uyarinankunapa. 12Mana munanichu paninchikuna kusankunata yachachinankunapa nima kamachinankunapa. Yachachinisapa Tata Diospa rimananta yachachikuykaptinkuna upallalla uyarinankunapa. 13Tata Dios Adanta rurashkanwasha Evata rurarkan. 14Chaymanta Evata supay llullachirkan. Mana Adantachu llullachirkan. Chaypina supay llullachiptin Evaka Tata Dios willashkanta manana kasunayashpa uchallikurkan. 15Chashna kaptinpish warmikuna wawayashpa wawankunata wiwashpa allita rurashpa Jesukristuta tukuy shunku kreyishpa kawsashpankuna Tata Diosta kushichinkasapa.


text: 1¿Imaraykun Tukuy-atiyniyoqqa taripanan p'unchaykunata mana willakunchu? ¿Imaraykun Diosta reqsiqkunaqa taripanan p'unchaykunata mana yachankuchu? 2Millay runakunaqa chakraq qorpantan suchurichinku, ovejakunatapas suwakuspan michinku. 3Mana tayta-mamayoqpa asnontapas qechunkun, viudaq torontapas paganankaman hap'inku. 4Wakchakunatan mana uyariq tukunku, mana imayoq runakunan paykunamanta pakakun. 5Mana imayoqkunan k'ita asnokuna hina lloqsinku ch'in pampapi sinchi sasawan mikhunanku maskhaq, chay ch'inneqmantan wawankupaq mikhunata tarimunku. 6Wak chakrakunamantan trigo choqllokunata pallakamunku, mana chanin runakunaq uvas chakrankunamantan qhellakamunku. 7Tutan paqarinku q'alalla mana qatanayoq kaspa, manan imallankupas kanchu chirimanta hark'aykuqninku. 8Orqopi parawanmi lliwta hallch'uchikunku, qaqallatan oqllaykunku pakakunata maskhaspanku. 9Viudamantan wawanta ñuñukushaqtin qechunku, wakchakunaq qholla wawantan manumanta paganankama qechunku. 10Wakchakunaqa q'alallañan purinku, trigo q'epiykusqan yarqaymanta wañushanku. 11Olivos sach'akuna chawpipin aceiteta ch'irwanku, uvastan sarunku vinota ruwakunankupaq, chaywanpas ch'akiymantan wañushanku. 12Llaqtaq karunmanraqmi uyarikun wañunayaqkunaq anchisqan, k'irisqakunan waqyakunku yanapaykunapaq. Diostaq ichaqa chay mana allinkunata qhawarparillan. 13Wakinkunan k'anchayta cheqnikunku, tukuy puriyninkupitaq k'anchaymanta t'aqakunku. 14Runa wañuchiqqa rankhi-rankhillataraqmi puñunanmanta sayarin, hinaspan wakchata mana imayoqtawan wañuchin, tutatañataq suwakuq puririn. 15Wasanchay huchapi puriq runaqa tutayaykunantan suyakun, uyantapas allintan pakaykukun, mana pipas rikunanta yuyaspa. 16Suwakunaqa tutan wasikunaman winaykukun, ch'isiyaq p'unchaytaq ichaqa wasinkupi wisq'arayanku, p'unchaytaqa manan rikuytapas munankuchu. 17Paykunapaq p'unchayqa laqhayaq tuta hinan, aswantaqa munanku tutaq manchay ch'ampiqyaynintan. 18Millay runaqa mayu phosoqo hinan, hallp'anpas ñakasqan kapun, manataq pipas llank'anñachu uvas chakrantaqa. 19Chiraw tiempo ruphaymi rit'itaqa chulluchin, chay hinallatataqmi huchasapataqa Wañuy-pacha chinkachin. 20Kikin mamanpas paymantaqa qonqapunmi, kurukunan misk'itaraq paytaqa mikhuykapun, manan pipas millay runamantaqa yuyarikunñachu, mallki wit'usqa hinan payqa kumpakapun. 21Mana wachakuq warmitan mana allinta ruwarqan, viuda warmitan mana khuyapayarqanchu. 22Ichaqa Diosmi chay atiyniyoqkunata kallpanwan chinkachin, pay muchuchiyta munan chayqa, millay runaqa manan kawsanñachu. 23Hinallata Dios qhawaqtinmi suwaqa waqaychasqa kasqanta yuyaykun, ichaqa Diosmi lliw purisqanta qhawashan. 24Millay runaqa huk ratollan hatunchasqa, chaymantataq chinkarqapun, yuyu t'irasqa hinan ch'akirqapun, qholla trigo choqllo wit'urparisqa hinan kapun. 25Mana chayri, ¿pitaq kunan rimasqayta: Llullan, ninman? ¿Pitaq rimasqayta yanqa rimayman tukuchinman? nispa.


text: 1Ñáucanchi tucui chi rimashcagunamanda mas alita yuyarinaga casnami: Ñáucanchi pagri amutaga charinchimi. Paiga jahuapachaibi tiyarishcami Diospa ali maqui partibi paihuan pariu mandangahua. 2Ñáa Yaya Dios causaushca huasiga mana runaguna maquihuan rashcachan astahuanbas pai quiquinllata rashca man. Chibimi Jesus pagri amu asha Yaya Dioshuan ñahuipura ñucanchimanda cuintaun. 3Caran pagri amuga runaguna apamushca aichagunata huanchisha chi rahuaita Yaya Diosma ricuchina mara, chasnallata ima cumbirashcagunatas japisha Yaya Diosma ricuchina mashca. Chasna acpimi Jesucristohuas pagri amu tucusha Yaya Diosma imatas ricuchina mara. 4Moises mandashcashina Levímanda mirai pagrigunami Diosma cushcata ricuchiccuna tiyashcauna. Jesusca cai pachallaita causaushca ashaga mana pagrillas tucunmachara. 5Israel pagriguna mana jahuapacha huasibi tarabaungunachu, astahuan chicuinta rashcallata tarabashcaunami. Ñáaupa urasca Diosta alabana carpa huasita Moises rangaraushcai Yaya Dios paita nishca: Ricui, jahuapachaibi tiyaccunata ñuca canda chi urcui ricuchishcashina tucuita alita rai nishca. Chiraicumi israel pagrigunaga Diospa huasibi paita sirbisha, jahuapachai tiyaccunata urcuibi ricuchishcashinami tarabaunguna. 6Jesus randi jahuapachaibi tiyac huasibimi pagriguna amucuinta tarabaun. Paiga Dioshuan ñucanchihuan alichigara. Chasna rasha Moisesmanda mas yapa alita raunmi. Pai mushuc pactachishami nishca shimiga ñaupa mandashca shimigunamandas mas yali ali shimi man. 7Chi ñaupa pactachina shimi quishpichinata ushashca acpiga Yaya Dios shuc mushuc pactachina shimita mana rimanmachara. 8Chi israel runaguna mana alita racpi Yaya Dios yachasha casna nishca: Huasha punzhagunai ñuca chi Judámanda mirai israelgunahuan shuc mushuc pactachina shimita rimashami. 9Ñáaupa uras paiguna huañuc apayayagunata shuc pactachina shimita rimashcani. Paigunata Egipto llactamanda ñuca maquihuan apaushcashina paiguna llucshishcai chi punda pactachina shimita rimashcani. Chasna agllaita paigunaga chi shimita mana pactachishcaraicu paigunata jichushcani. Cunan cai mushuc pactachina shimiga mana chi ñaupa rimashcashina changa, Dios nishca. 10Chasnallata nishca: Chi punzha pactamucpi ñuca israelgunahuan mushuc pactachina shimita ranaga casna manga: Paigunahua Dios tucushami, chasnallata paiguna randi ñuca runaguna tucungaunami. Chasna acpi ñuca mandashcataga paiguna yuyaibis shungu ucuibihuas quillcashcacuintata churashami. 11Huahuagunas rucugunahuas ña tucuillami ñucamanda yachangaunami. Chasna acpi Diosmanda yachana mangui nisha paiguna huauquigunatas amigogunatas yachachinata mana minishtingaunachu. 12Chasna acpi paiguna mana ali rashcagunatas perdunasha cungarishami, chasnallata paiguna juchagunatas anchuchisha mana mas cuti yuyarishachu. 13Ñáa Yaya Dios cunan chi mushuc pactachina shimimanda rimashcaraicu chi punda shimiga maucayashcashina mana balic tucushca. Chasna acpi mana yapa unaima chingaringami nishca.